title: Kommunistien liitto

text: Kommunistien liitto pitää KTP:n tavoin Suomen kommunistista puoluetta (SKP) ja trotskilaisia järjestöjä marxilaisittain harhaoppisina. Toisaalta liitto on tehnyt paljon yhteistyötä näiden kanssa ja se on jatkuvasti yrittänyt muodostaa laajempaa yhteenliittymää, joka kokoaisi vasemmiston ja muiden innostuneiden hajanaisia voimia.


title: Kommunistien liitto

text: Kommunistien liitto tukee aktiivisesti Korean demokraattista kansantasavaltaa anti-imperialistisena voimana Korean niemimaalla. Liiton jäsenet johtavat "Suomen Juche-aatteen opintoyhdistystä", jonka puheenjohtaja Juha Kieksi on myös Suomi-Korea-seuran sihteeri.


title: Kommunistien liitto

text: Kommunistien liitto toimii käytännössä puolueen tavoin, vaikka se ei ole yrittänyt rekisteröityä virallisesti. Liiton puheenjohtaja on ollut perustamisesta lähtien porvoolainen Kalevi Wahrman (s. 1950). Hänen johtamassaan 12-jäsenisessä hallituksessa ei ole yhtään naista.


title: Kommunistien liitto

text: Kommunistit ry:n aloitettua toimintansa näki päivänvalon myös uusi lehti nimeltä Kansan ääni. Päätoimittajaksi nousi KTP:n Työkansan Sanomissa aiemmin vastaavia tehtäviä hoitanut Reijo Katajaranta. Kansan ääntä julkaisevat myös Kommunistien liiton kannattajien hallitsemat EUVKr ja Sodan ja fasismin vastainen työ (SFT). Kuudesti vuodessa ilmestyvä lehti muistuttaa ulkonäöltään huomattavasti Työkansan Sanomia.


title: Kommunistien liitto

text: Kansan äänen julkaisijat esiintyivät aikaisemmin Helsingin lähiradiossa pitämässään puolituntisessa ohjelmassa kerran kuukaudessa.


title: Kommunistien liitto

text: Kommunistien liitto osallistui eduskuntavaaleihin 2003 Muutosvoimat Suomen (MVS) listoilla menestyksen jäädessä vaatimattomaksi. Tämän jälkeen yhteistyötä tehtiin varsinkin SKP:n kanssa, kuten eurovaaleissa 2004, joita KTP tapansa mukaan boikotoi. Helsingissä Kommunistien liiton jäsenet esiintyivät "Asukkaiden Helsinki" -listalla yhdessä muun muassa Sosialistiliiton kanssa. Porvoolaiset Kommunistien liiton jäsenet, mukaan lukien puheenjohtaja Wahrman, osallistuivat kuntavaaleihin sitoutumattomina SKP:n listalla. Eduskuntavaaleihin 2007 ja 2011 Kommunistien liiton jäsenet osallistuivat Suomen Työväenpuolueen listoilla.


title: Elizabeth Taylor

text: Dame Elizabeth Rosemond Taylor, (27. helmikuuta 1932 Lontoo, Englanti – 23. maaliskuuta 2011 Los Angeles, Kalifornia) oli brittiläis-yhdysvaltalainen näyttelijä. Hän aloitti lapsinäyttelijänä 1940-luvulla ja oli yksi 1950-luvun suosituimmista Hollywood-tähdistä. Hän jatkoi uraansa menestyksekkäästi 1960-luvulle ja pysyi tunnettuna julkisuuden henkilönä elämänsä loppuun asti. American Film Institute nimesi hänet vuonna 1999.


title: Elizabeth Taylor

text: Taylor oli syntyjään Ison-Britannian kansalainen ja vanhempiensa kautta myös Yhdysvaltain kansalainen. Hän säilytti Ison-Britannian kansalaisuuden koko ikänsä, mutta luopui Yhdysvaltain kansalaisuudesta vuonna 1965 ja haki sitä uudelleen vuonna 1977. Taylor nousi tähdeksi jo lapsena "Lassie"-elokuvien pääosassa. Vuosien varrella hänestä kehittyi Hollywoodin hallitseva kauneuskuningatar ja yksi alansa arvostetuimmista näyttelijöistä.


title: Elizabeth Taylor

text: Taylor palkittiin parhaan naispääosan Oscarilla elokuvista "Ei rahasta" (1960) ja "Kuka pelkää Virginia Woolfia?" (1966) ja lisäksi hän on voittanut Golden Globen vuonna 1960 ja Baftan vuonna 1967.


title: Elizabeth Taylor

text: Taylor tunnetaan myös vaiheikkaasta yksityiselämästään. Hänellä oli seitsemän aviomiestä, joista näyttelijä Richard Burtonin kanssa hän oli naimisissa kahdesti.


title: Elizabeth Taylor

text: Taylorilla on neljä lasta. Liitosta toisen miehensä Michael Wildingin kanssa hänellä on pojat Michael Jr. ja Christopher. Kolmannen miehensä Mike Toddin kanssa hänellä on tytär Liza, sekä Burtonin kanssa adoptoitu tytär Maria. Burtonin kanssa hän myös teki osan tunnetuimmista elokuvistaan, kuten "Kleopatra" (1963) ja "Kuinka äkäpussi kesytetään" (1967). Muita hänen tunnettuja elokuviaan ovat muun muassa "Paikka auringossa" (1951), "Jättiläinen" (1956), "Sadepuun maa" (1957), "Kissa kuumalla katolla" (1958) ja "Äkkiä viime kesänä" (1959).


title: Elizabeth Taylor

text: Elizabeth Taylor syntyi Hampsteadissa, varakkaassa Lontoon kaupunginosassa. Hänen vanhempansa Francis Lenn Taylor (1897–1968) ja Sara Warmbrodt (1895–1994) olivat Yhdysvaltain kansalaisia, jotka asuivat Isossa-Britanniassa. Elizabeth Taylor oli pariskunnan toinen lapsi ja hänellä oli vanhempi vuonna 1929 syntynyt veli Howard.


title: Elizabeth Taylor

text: Taylorin vanhemmat olivat kotoisin Kansas Citystä Kansasista. Hänen isänsä oli taidekauppias ja äitinsä entinen näyttelijätär, taiteilijanimeltään Sara Sothern. Taylorin äiti vetäytyi teatterinäyttämöltä sen jälkeen kun pariskunta meni naimisiin vuonna 1926 New Yorkissa.


title: Elizabeth Taylor

text: Elizabeth aloitti balettitunnit 3-vuotiaana. Taylorin perhe muutti takaisin Yhdysvaltoihin kun Euroopassa puhkesi toinen maailmansota. Perhe asettui Taylorin äidin perheen asuinpaikkaan Los Angelesiin. Yhteydet viihdemaailmaan syntyivät perheen taidegallerian kautta, kun Hollywood-tähdet olivat hyvin kiinnostuneita eurooppalaisesta taiteesta. Ensimmäisen sopimuksen 8-vuotias Taylor allekirjoitti 18. syyskuuta 1941 Universal Picturesin kanssa, joka takasi 100 dollarin viikkopalkan.


title: Elizabeth Taylor

text: Pian Los Angelesiin muuttamisen jälkeen Taylorin äiti Sara huomasi, että Hollywoodin ohjaajat "tavallisesti näkivät filmitulevaisuuden kaikissa kauniissa kasvoissa". Jotkut hänen äitinsä ystävät ja jopa täysin tuntemattomat kehottivat häntä viemään Elizabeth "Tuulen viemää"-elokuvan koekuvaukseen, jossa hän olisi hakenut Scarlett O'Haran tyttären Bonnie Bluen rooliin. Äiti kieltäytyi ehdotuksista, sillä lapsinäyttelijä elokuvassa oli hänelle täysin tuntematon käsite. Joka tapauksessa perhe palaisi sodan jälkeen Englantiin. Äiti muutti kuitenkin mielensä nopeasti, kun huomasi miten elokuvayhtiöt kiinnostuivat hänen tyttärestään. Hän alkoi ahkerasti kierrättää Elizabethia Universal Picturesin ja Metro-Goldwyn-Mayerin elokuvien koekuvauksissa. Pian Elizabeth teki debyyttiroolinsa elokuvassa "There's One Born Every Minute" ollessaan 9-vuotias. Se jäi hänen ainoaksi elokuvakseen Universalille. Vuoden sisällä studio erotti Taylorin tuntemattomista syistä. On spekuloitu, että tämä johtui Elizabethin ulkonäöstä, joka sai hänet näyttämään ikäistään vanhemmalta. Taylorilla oli mutaation aiheuttama kaksinkertainen määrä silmäripsiä.


title: Elizabeth Taylor

text: Taylor sai paremman sopimuksen Metro-Goldwyn-Mayerilta, ja teki ensimmäisen pääosansa elokuvassa "Lassie palaa kotiin" vuonna 1943. Elokuvassa esiintyi myös lapsinäyttelijä Roddy McDowall, ja tästä alkoi hänen ja Taylorin elinikäinen ystävyys. Taylorin seuraava elokuva oli "Kotiopettajattaren romaani", joka perustuu Charlotte Brontën samannimiseen romaaniin. Elokuvan pääosassa oli Joan Fontaine, ja Taylor näytteli sivuosan Helen Burnsina. Sen jälkeen Taylor palasi Englantiin näyttelemään toisessa MGM-elokuvassa, joka oli "Doverin valkeat kalliot". Yhdysvaltoihin palattuaan hän näytteli "Lassie"-elokuvan jatko-osassa "Urhea Lassie". Elizabethin äiti haki sitkeästi tyttärelleen suurta roolia, joka tekisi hänestä maailmanluokan tähden. Elizabeth saikin pääosan elokuvasta "Yli esteitten", jossa hän näytteli nuorta ratsastajaa, joka koulutti rakasta hevostaan ravikilpailuihin. Elokuvan suurmenestyksen myötä Taylorista tuli hänen äitinsä toivoma suuri Hollywood-tähti vain 12-vuotiaana. Elokuvan muissa osissa nähtiin nuori näyttelijälupaus Mickey Rooney sekä Angela Lansbury. Vuosia myöhemmin Taylor kutsui tuota elokuvaa "kaikista jännittävimmäksi" jonka hän oli koskaan tehnyt, vaikka kärsikin selkäviasta, jonka hän sai kuvauksissa pudottuaan hevosen selästä.


title: Elizabeth Taylor

text: "Yli esteitten" -elokuvan menestyksen myötä Taylor sai useita rooleja MGM-studioilla. Uuden sopimuksensa nojalla hän ansaitsi 750 dollaria viikossa. Taylor poikkesi Warner Brothers-yhtiöön näyttelemään neuroottisen Mary Skinnerin osan elokuvaan "Isä ja me" (1947). Muita MGM-elokuvia olivat "Ensilempi", "Tapaamme illalla" ja "Vanha rakkaus ei ruostu". Kaikki edellä mainitut elokuvat olivat kaupallisia menestyksiä. Taylor sai mainetta jatkuvasti menestyvänä nuorena näyttelijänä, lempinimenään "One-Shot-Liz" (joka viittasi hänen kykyynsä näytellä kokonainen kohtaus yhdessä otoksessa). Klassikkoelokuvassa "Pikku naisia" Taylor esiintyi Amyn osassa, ja se jäi hänen viimeiseksi teiniroolikseen.


title: Elizabeth Taylor

text: Noustuaan nopeasti koko kansan tuntemaksi elokuvatähdeksi Elizabeth Taylor kaipasi aikoja jolloin sai olla normaali lapsi. Hän on sanonut: "Yksi niitä harvoja aikoja jolloin olin todella onnellinen, oli se aika kun olin lapsi ennen kuin aloitin näyttelemisen. Pelasin pelejä muiden lasten kanssa ja leikin nukeilla, mutta "Yli esteitten" -elokuvan jälkeen – kun olin 12 – halusin yhä olla osa sitä elämää, mutta he alkoivat tavallaan pitää minua jonkinlaisena outolintuna, friikkinä."


title: Elizabeth Taylor

text: Elokuvassa "Conspirator" 16-vuotias Taylor esitti 21-vuotiasta neitosta, joka menee tietämättään kommunistivakoilijan kanssa naimisiin. Elokuva ei menestynyt kaupallisesti, mutta Taylor huomattiin.


title: Elizabeth Taylor

text: Ensimmäinen aikuisten menestyselokuva oli romanttinen komedia "Morsiamen isä", jossa Taylor näytteli yhdessä Spencer Tracyn ja Joan Bennettin kanssa. "Paikka auringossa" vuonna 1951 saavutti myös arvostelijoiden suosion, ja sille ropisi Oscareita.


title: Elizabeth Taylor

text: Taylor oli Oscar-ehdokkaana kolmena peräkkäisenä vuonna elokuvista "Sadepuun maa" (1957), "Kissa kuumalla katolla" (1958) ja "Äkkiä viime kesänä" (1959).


title: Elizabeth Taylor

text: Vuonna 1963 hänestä tuli parhaiten palkattu naispuolinen elokuvatähti Kleopatrana.


title: Elizabeth Taylor

text: Taylor sai Oscareita myös 1960-luvulla: 1960 elokuvasta "Ei rahasta" ja vuonna 1966 elokuvasta "Kuka pelkää Virginia Woolfia?". Yksi Taylorin viimeisistä suurteoksista oli "Kuinka äkäpussi kesytetään" (1967).


title: Elizabeth Taylor

text: Taylorille myönnettiin Yhdysvaltain elokuvainstituutin elämäntyöpalkinto vuonna 1993.


title: Elizabeth Taylor

text: Taylor ilmoitti vuonna 2004, 72-vuotiaana kärsivänsä sydänviasta. Lisäksi hänellä on ollut aivokasvain.


title: Elizabeth Taylor

text: Elizabeth Taylor hakeutui Cedars Sinai -sairaalaan Los Angelesissa kaksi kuukautta aikaisemmin sydänongelmien vuoksi. Elizabeth Taylor kuoli sydänkohtaukseen 79-vuotiaana sairaalassa lapsensa Michael Wilding, Christopher Wilding, Liza Todd, Maria Burton sekä tiedottaja Sally Morrison vierellään.


title: Traveling Wilburys

text: Traveling Wilburys oli englantilais-amerikkalainen superyhtye, jonka muodostivat Bob Dylan, Jeff Lynne, Roy Orbison, Tom Petty ja George Harrison. Yhtyeessä he käyttivät taiteilijanimiä Boo, Clayton, Lefty, Muddy ja Spike Wilbury. Yhtyeen jäsenet olivat tunteneet toisensa vuosia ja päättivät tehdä yhdessä musiikkia 1980-luvun lopulla. Hankkeen kokoajina toimivat lähinnä Harrison ja Lynne.


title: Traveling Wilburys

text: Yhtye julkaisi kaksi levyä: "Traveling Wilburys Vol. 1" (1988) ja "Traveling Wilburys Vol. 3" (1990). Ensimmäisen levyn kappaleista "Handle With Care" ja "End of the Line" menestyivät hyvin singlelistoilla. Molemmat levyt olivat myyntimenestyksiä.


title: Traveling Wilburys

text: Pian ensimmäisen levyn ilmestymisen jälkeen Roy Orbison kuoli ja yhtyeen muut jäsenet omistivatkin toisen levyn, "Traveling Wilburys Vol. 3" hänen muistokseen. Kakkoslevyn nimen "Vol. 3", koska nimellä "Traveling Wilburys vol. 2" oli vuonna 1989 ilmestynyt ykköslevyn demo- ja vaihtoehtoversioita sisältänyt bootleg-levy.


title: Traveling Wilburys

text: Alun perin yhtyeen jäsenten omakustanteisista levyistä otettiin rajalliset painokset, jonka vuoksi niistä tuli suosittuja keräilykohteita. Rhino Entertainment julkaisi levyt uudelleen kahden cd:n ja yhden dvd:n boksina kesäkuussa 2007. Boksi sisältää julkaistujen levyjen lisäksi yhtyeen viisi musiikkivideota, kaksi singleraitaa ja kaksi ennen julkaisematonta äänitystä.


title: Gizan pyramidit

text: Gizan pyramidit sijaitsevat Gizassa Kairon eteläpuolella Egyptissä. Pyramidit rakennettiin noin vuosien 2600–2500 eaa. aikana. Pyramidiryhmään kuuluvat faaraoiden Khufu (Kheops), Khafre (Khefren) ja Menkaure (Mykerinos) hautamuistomerkit. Näistä Kheopsin pyramidi kuuluu maailman seitsemään ihmeeseen.


title: Gizan pyramidit

text: Turistien on mahdollista myös vierailla pyramidien sisällä, mutta yleensä vain yksi pyramidi kerrallaan on avoinna yleisölle.


title: Gizan pyramidit

text: Gizan pyramidien vieressä on Gizan sfinksi, joka rakennettiin noin vuonna 2500 eaa. Sfinksin pituus on noin 73,5 metriä ja korkeus 20 metriä.


title: Gizan pyramidit

text: Pyramidit ovat olleet Unescon maailmanperintöluetteloa vuodesta 1979 lähtien.


title: Gizan pyramidit

text: Kheopsin pyramidi rakennettiin noin vuonna 2550 eaa. Tuolloin rakennuksen alkuperäinen korkeus oli 146,5 metriä, leveys 230,3 metriä ja sivun kaltevuus 51,5 astetta. Nykyään korkeus on pudonnut 137,85 metriin. Pyramidin rakennukseen käytettiin yli kaksi miljoonaa kiveä, joiden keskipaino oli 2,5 tonnia. Pyramidi oli yli 4 000 vuoden ajan maailman korkein rakennus.


title: Gizan pyramidit

text: Khefrenin pyramidi rakennettiin noin vuonna 2494 eaa. Alkuperäinen korkeus oli 143,5 metriä ja leveys 215,5 metriä.


title: Gizan pyramidit

text: Mykerinoksen pyramidi rakennettiin noin vuonna 2455 eaa. Sen Alkuperäinen korkeus oli 65 metriä ja leveys 140 metriä.


title: Gizan pyramidit

text: Pyramidien rakennustapaa pohtivat jo antiikin kreikkalaiset, eikä oikeaa rakennustapaa tiedetä varmasti vieläkään. Useita teorioita on toki esitetty, joista ensimmäisen esitti kreikkalainen historioitsija Herodotos, joka väitti, että tonnien painoiset kivet nostettiin paikoilleen pienillä puisilla nostureilla. Teoriaa pidetään kuitenkin epätodennäköisenä.


title: Gizan pyramidit

text: Suosituimman teorian mukaan pyramidin ulkopuolella kiersi luiska, jota pitkin kivet kuljetettiin ylös. Tässäkin teoriassa on kuitenkin heikkoutensa.


title: Gizan pyramidit

text: Sementtiteorian valetuista lohkareista esitti ensimmäisen kerran ranskalainen Joseph Davidovits 1980-luvulla. 2000-luvulla hän on saanut belgialaisen Notre-Dame de la Paix -yliopiston fyysikon Guy Demortierin tuen. Demortier ei usko, että pyramidien rakentaminen kokonaisista kivilohkareista olisi ollut edes mahdollista.


title: Gizan pyramidit

text: Uudistettu ramppiteoria on ranskalaisen Jean-Pierre Houdin julkaisema keväältä 2007. Sen mukaan kivet kiskottiin ylös pyramidin sisällä kulkevia ramppeja pitkin, jotka muodostavat spiraalin muodon kokonaisuutena, joka nousee seitsemän asteen kulmassa. Aurinkoisella säällä voi vieläkin nähdä vaaleammalla linjan pyramidin sivussa, joka vastaa teorian seitsemän asteen kulmaa Gizan pyramideissa. Pyramidien kulmat olisi myös jätetty auki, jotta kivien kääntäminen olisi ollut mahdollista. National Geographic -dokumentti esitti, että Houdin teoria mahdollistaa sen, että pyramidien sivut kohtaavat symmetrisesti rakennelman huipulla sen rakennuttua, jota aiemmat teoriat eivät ehkä mahdollista.


title: Gizan pyramidit

text: Yleisesti oletetaan, että pyramidien rakentamiseen käytettiin orjatyövoimaa. Hautalöytöjen perusteella on kuitenkin esitetty, että rakentajat ovatkin olleet vapaita työmiehiä. Osa tutkijoista on myös sitä mieltä, etteivät orjien taidot olisi riittäneet pyramidien rakentamiseen.


title: Wisława Szymborska

text: Wisława Szymborska (2. heinäkuuta 1923 Bnin – 1. helmikuuta 2012 Krakova) oli puolalainen runoilija, esseisti, kriitikko ja ranskalaisen kirjallisuuden kääntäjä.


title: Wisława Szymborska

text: Szymborskalle myönnettiin Nobelin kirjallisuuspalkinto vuonna 1996. Hän sai myös useita muita kansainvälisiä palkintoja, kuten Goethe-palkinnon 1991.


title: Wisława Szymborska

text: Szymborska syntyi Bninissä (nykyisin osa Kórnikia) lähellä Poznańia Länsi-Puolassa. Hän muutti Krakovaan vuonna 1931 ja opiskeli puolalaista kirjallisuutta ja sosiologiaa Jagellon yliopistossa 1945–1948. Szymborska julkaisi ensimmäisen runonsa sanomalehdessä vuonna 1945. Nuorena Szymborska uskoi jonkin aikaa kommunismiin, mitä hän luonnehti myöhemmin "hairahdukseksi". Hän erosi Puolan kommunistisesta puolueesta (PZPR) vuonna 1966, mutta oli jo sitä ennen solminut suhteita moniin toisinajattelijoihin.


title: Wisława Szymborska

text: Szymborska julkaisi ensimmäisen runokokoelmansa "Dlatego żyjemy" (”Siksi elämme”) vuonna 1952. Hänen uransa runoilijana sai alkusysäyksen sosialistisesta realismista ja stalinismin poliittisista dogmeista. Szymborska työskenteli toimittajana kirjallisuuslehti "Życie Literackie" vuosina 1953–1981. Kommunistiaikana hän julkaisi runojaan salanimellä ja kuului Puolan intellektuaalien muodostamaan oppositioon.


title: Wisława Szymborska

text: 1960-luvulla julkaistut runokokoelmat vakiinnuttivat Szymborskan aseman ja häntä alettiin pitää yhtenä sukupuolvensa keskeisimmistä runoilijoista Zbigniew Herbertin ja Tadeusz Różewiczin rinnalla. Runojen lisäksi Szymborska kirjoitti myös esseitä ja arvosteluja. Puolassa Szymborskan kirjat myivät yhtä lailla kuin merkittävien prosaistienkin teokset, vaikka hän totesikin runossaan "Niektórzy lubią poezję" (”Jotkut pitävät runoista”), että taiteesta piittaa vain kaksi tuhannesta.


title: Wisława Szymborska

text: Szymborskan maine perustuu melko suppeaan tuotantoon, sillä hän julkaisi elinaikanaan alle 300 runoa. Monien Szymborskan runojen aiheina ovat sota ja terrorismi ja hän käytti runoissaan usein ironiaa ja paradokseja. Niiden lisäksi hän käytti ristiriitaisuuksia ja vähättelyä kuvatakseen filosofisia teemoja ja päähänpinttymiä. Szymborskan tiiviit, kiteytyneet runot – eräänlaiset runomuotoiset pienoistutkielmat – muodostavat usein laajoja eksistentialistisia palapelejä, koskettelevät eettisesti tärkeitä kysymyksiä ja heijastelevat ihmiselämää niin yksilöinä kuin yhteiskunnan jäseninäkin. Szymborskan tyyli on ytimekäs, ja sille on luonteenomaista tutkiva äly.


title: Wisława Szymborska

text: Vuonna 1996 Szymborskalle Nobelin kirjallisuuspalkinto "runoudesta, joka ironisen tarkasti sallii historiallisen ja biologisen kontekstin tulla ilmi inhimillisen todellisuuden sirpaleissa". Hänen teoksiaan on käännetty paitsi useille eurooppalaisille kielille myös arabiaksi, hepreaksi, japaniksi ja kiinaksi.


title: Wisława Szymborska

text: Yksityishenkilönä Szymborskaa on usein luonnehdittu vaatimattomaksi, jopa ujoksi. Puolalaiset aikalaiskirjailijat ovat arvostaneet häntä, muun muassa Czesław Miłosz; hänen runojaan on säveltänyt Zbigniew Preisner.


title: Wisława Szymborska

text: Szymborska kuoli 88-vuotiaana kehkosyöpään kotonaan Krakovassa.


title: Curtiss P-36 Hawk

text: Curtiss Hawk 75 eli P-36 oli toisen maailmansodan aikainen yhdysvaltalainen yksimoottorinen ja yksipaikkainen hävittäjälentokone.


title: Curtiss P-36 Hawk

text: Yhdysvaltain armeijan ilmavoimien (USAAC) ensimmäinen kokometallinen yksitasoinen hävittäjä oli vuonna 1933 käyttöön otettu Boeing P-26, jossa oli muun muassa avo-ohjaamo ja kiinteät laskutelineet. Neljältä tehtaalta, jotka olivat Curtiss, Seversky, Northrop ja Consolidated, tilattiin prototyyppi P-26:n seuraajan valitsemiseksi. Tätä tarkoitusta varten Curtiss-Wright-tehtaan pääsuunnittelija Donovan Berlin suunnitteli Model 75:n, joka lensi ensilentonsa 15. toukokuuta 1935.


title: Curtiss P-36 Hawk

text: Yhdysvaltain armeijan ilmavoimien uuden hävittäjän valintakatselmus siirtyi erinäisten ongelmien seurauksena huhtikuulle 1936. Voittajaksi selviytynyt Seversky sai 77:n P-35:n tilauksen. Toiseksi selvinnyt Curtiss sai kolmen kokeilukoneen tilauksen. Vuonna 1937 järjestettiin uusi hävittäjäkatselmus, jonka Curtissin Twin-Wasp-moottorilla varustettu 75A Hawk voitti. Curtiss sai 210 koneen tilauksen ja ensimmäinen P-36A valmistui huhtikuussa 1938.


title: Curtiss P-36 Hawk

text: Ranska tilasi vuonna 1938 kaikkiaan 620 Hawkia, jotka toimitettiin osina ja koottiin Ranskassa. Ne koneet, joita ei ehditty toimittaa perille ennen Ranskan antautumista Saksalle, vietiin Isoon-Britanniaan. Siellä kaikkiaan noin 200:aa Mohawkiksi kutsuttua konetta käytettiin lähinnä harjoituskoneina. Norja tilasi syksyllä 1939 12 kpl 75A-6-versiota ja neuvotteli 24 koneen lisenssisopimuksen, joka muutettiin myöhemmin 12 lisäkoneen tilaukseksi. Tammikuussa 1940 Norja tilasi 36 kappaletta 75A-8-versiota, jotka Norjan antauduttua toimitettiin Kanadaan. Muita vientimaita olivat Hollanti ja Persia. Halvempaa kiinteällä laskutelineellä varustettua versiota vietiin Thaimaahan, Argentiinaan ja Kiinaan. Kaikkiaan eri Curtiss 75 Hawk -versiota rakennettiin 1 020 kappaletta.


title: Curtiss P-36 Hawk

text: Curtiss kehitti 75-mallin pohjalta nestejäähdytteisellä V-12 -moottorilla varustetun 81- ja 87-mallit, jotka tunnettiin paremmin nimellä P-40 Tomahawk ja Kittyhawk.


title: Curtiss P-36 Hawk

text: Marsalkka Mannerheim sai välirauhan aikana Saksan valtakunnanmarsalkka Hermann Göringiltä kirjeen, jonka mukaan Suomen oli mahdollista ostaa aseita Saksasta. Neuvottelut aseiden ostosta aloitettiin pian. Koska Saksa halusi ylläpitää hyviä suhteita Neuvostoliittoon, aseiden väitettiin olevan Saksan talvisodan aikana pidättämiä aseita tai korvausta niistä.


title: Curtiss P-36 Hawk

text: Saksan kanssa 1. lokakuuta 1940 neuvoteltuun sopimukseen sisällytettiin 29 Curtiss Hawk -hävittäjää, jotka olivat sotasaalista Ranskasta ja Norjasta. Ensimmäiset koneet, Cyclone-moottoriset CUc 501 - 507 ja Twin Wasp -moottoriset CUw 551 – 559, saatiin Suomeen 23. kesäkuuta 1941. Elokuun alkuun mennessä tuotiin vielä toinen kone-erä CUw 560 – 570 ja loppuvuodesta CU-571 ja CU-572 koneet. Koneista 13 oli uusia, norjalaisia (malli A-6) ja loput ilmeisesti ranskalaista alkuperää olevia malleja A-1 - A-4, jotka oli kunnostettu Saksassa.


title: Curtiss P-36 Hawk

text: Saksassa kunnostetut koneet toimitettiin Suomeen laatikoissa, koottiin Valtion lentokonetehtaalla(2VL Kuorevedellä) ja toimitettiin suoraan palveluskäyttöön. Saksalaisilla väreillä päältä tummanvihreiksi ja alta vaaleansinisiksi maalattuihin koneisiin oli myös asennettu saksalaiset happilaitteet ja radiot.


title: Curtiss P-36 Hawk

text: Keväällä 1943 Suomen ilmavoimat osti Saksasta vielä 15 Vapaan Ranskan ilmavoimilta Pohjois-Afrikasta peräisin ollutta konetta. Ne lennettiin Suomeen kesäkuun 1943 ja tammikuun 1944 välisenä aikana. 2VL Kuorevedellä peruskorjasi koneet ja maalasi ne suomalaisväreihin.


title: Curtiss P-36 Hawk

text: Osassa koneista oli 1 200 hevosvoiman Wright Cyclone -moottori. Moottori osoittautui epäluotettavaksi. Kun sentyyppisiä varamoottoreita ei ollut, päätettiin jo elokuussa 1941 alkaa vaihtaa koneisiin Twin Wasp -moottoreita ja käyttää Cyclonet Brewster-kaluston hyväksi. Tämä kuitenkin osoittautui liian työlääksi eikä toteutunut. Muutostyöt tehtiin marraskuuhun 1941 mennessä, sillä silloin määrättiin poistettaviksi koneiden tunnuksista moottoria osoittavat alaviitteet (c ja w). Twin Wasp -moottoritkin edustivat kolmea alatyyppiä, joista S1C3-G:stä saatiin 100-oktaanisella bensiinillä viiden minuutin ajan 1 200 hv:n lentoonlähtö- ja taisteluteho. Tiettävästi Suomessa käytettiin Hawkeissa 87-oktaanista lentobensiiniä.


title: Curtiss P-36 Hawk

text: Suomeen ostetut koneet oli alkujaan aseistettu neljällä tai kuudella 7,5 mm konekiväärillä, mutta Valtion lentokonetehdas korvasi vuosina 1942–1943 runkokonekiväärit yhdellä tai kahdella 12,7 mm Colt-konekiväärillä ja asensi kumpaankin siipeen kaksi 7,7 mm Browning konekivääriä. Joihinkin koneisiin asennettiin myös neuvostoliittolaisia 12,7 mm Berezin UB -sotasaaliskonekivääreitä tai Colt-konekiväärin pohjalta Suomessa kehitettyjä LKk/42-konekiväärejä. Koneisiin asennettiin tähtäimeksi saksalainen Revi 3D- tai C/12D -heijastintähtäin tai niiden Vaisalan Suomessa valmistama kopio.


title: Curtiss P-36 Hawk

text: Pommiripustimet ja valopommisäiliöt poistettiin tarpeettomina. Joulukuussa 1943 määrättiin istuinpanssarit poistettaviksi, koska jopa 7,7 mm luodit läheltä ammuttuna läpäisivät ne.


title: Curtiss P-36 Hawk

text: Hawk oli ketterä ja helppo lennettävä. Suorituskyky, joka alun perinkään ei ollut täyttänyt spesifikaatioarvoja, ei kuitenkaan ollut riittävä rintamahävittäjälle edes jatkosodan alussa. Koneiden kulumisen myötä suorituskyky heikkeni lisää. Kesäkuussa 1943 määrättiin Hawk-hävittäjiin kunnostetut Twin Wasp -moottorit.


title: Curtiss P-36 Hawk

text: Kaikkiaan Hawkeja oli käytössä 44 kappaletta viittä eri alatyyppiä:


title: Curtiss P-36 Hawk

text: Moottorien yhdenmukaistamisen ja aseiden muutosten jälkeen alatyyppien merkitys katosi.


title: Curtiss P-36 Hawk

text: Curtiss Hawkit luovutettiin ensin Lentolaivueille 12 ja 14, jotka kuitenkin jo heinäkuussa 1941 joutuivat luovuttamaan koneensa Lentolaivue 32:lle, joka toimi jatkosodan alussa Utissa ja Lappeenrannassa, myöhemmin Suulajärvellä ja Nummelassa sekä toukokuusta 1942 kesään 1944 saakka Nurmoilassa Aunuksen kannaksella. Koneilla saatiin 190 ilmavoittoa omien menetysten ollessa sotatoimissa 14 konetta ja yhdeksän ohjaajaa. Sodan jälkeen koneita käyttivät Hävittäjälentolaivue 11 ja 13 sekä Ilmasotakoulu. Viimeisen lennon Curtiss Hawk lensi Suomen ilmavoimissa 30. elokuuta 1948. Kaikki sodasta ja onnettomuuksista säästyneet koneet romutettiin.


title: Percival Pembroke

text: Percival Pembroke oli brittiläinen 8-paikkainen matkustaja- ja kuljetuskone, jota käytettiin 1950- ja 1960-luvulla. Hunting Aircraft suunnitteli Pembroken vuonna 1952.


title: Percival Pembroke

text: Suomen ilmavoimat operoi Maanmittaushallituksen ostamaa kahta Pembrokea 1956-1968. Koneet suorittivat ilmakuvausta kesäisin. Toinen koneista, tunnus PR-1, tuhoutui lumivalliin törmäyksessä 1965. Toinen Pembroke, PR-2, on nykyään Keski-Suomen ilmailumuseossa varastoituna.


title: Avro 504

text: Avro 504 on englantilaisen A.V. Roen suunnittelema kaksitasoinen, yksimoottorinen lentokone, jonka ensilento tapahtui 18. syyskuuta 1913. Tyyppiä valmistettiin lähes 9 000 yksilöä Britanniassa ensimmäisen maailmansodan aikana.


title: Avro 504

text: Suomeen hankittiin englantilaisesta ylijäämävarastosta yksi Avro 504 K, joka saapui Suomeen 22. syyskuuta 1926. Suomen ilmavoimat käytti sitä 1929-1930, jota ennen se oli ollut maavoimien käytössä.


title: Avro 504

text: Kone on Keski-Suomen ilmailumuseon näyttelyssä.


title: Howlin’ Wolf

text: Howlin' Wolf (oik. Chester Arthur Burnett, 10. kesäkuuta 1910 West Point – 10. tammikuuta 1976) oli yhdysvaltalainen blueslaulaja ja -lauluntekijä. Howlin' Wolf on yksi bluesin keskeisistä hahmoista, ja hänellä oli yksi koko 1900-luvun populaarimusiikin tunnistettavimmista lauluäänistä. Howlin' Wolf tunnetaan nimenomaan laulajana, mutta levyillään hän soittaa usein myös huuliharppua ja toisinaan kitaraa.


title: Howlin’ Wolf

text: Yhdysvaltojen 21. presidentin mukaan nimetty Chester Burnett syntyi Mississippin West Pointissa ja sai jo varhain lempinimet "Big Foot" (isojalka) sekä "Bull Cow" (sonni) suuren kokonsa vuoksi (täysikasvuisena Wolf oli 193 cm pitkä ja painoi 135 kiloa). Myöhemmin taiteilijanimeksi vakiintui hänen susiaiheisia tarinoita kertoneen isoisänsä, John Jonesin, antama nimi. Isoisä oli varoittanut poikaa, että tämä joutuisi susien saaliiksi, jos käyttäytyisi huonosti.


title: Howlin’ Wolf

text: Howlin' Wolfin vanhemmat erosivat hänen ollessaan nuori. Uskonnollinen äiti, Gertrude, ajoi vielä lapsuuttaan eläneen pojan ulos kodistaan, koska tämä ei suostunut työskentelemään maatilalla. Poika joutui enonsa, Will Youngin, luo. Eno kohteli poikaa huonosti. 13-vuotiaana Wolf karkasi enonsa luota ja käveli 85 mailia paljain jaloin mennäkseen isänsä luo, jonka suuresta perheestä hän vihdoin löysi hyvän kodin. Vuosia myöhemmin, ollessaan uransa huipulla, Wolf palasi äitinsä luo. Äiti kuitenkin suhtautui poikaansa yhä töykeästi ja kieltäytyi ottamaan vastaan rahaa, jonka tämä oli ansainnut "paholaisen musiikkia" esittämällä.


title: Howlin’ Wolf

text: Isänsä luona Howlin' Wolf työskenteli maataloustöissä vielä aikuistuttuaankin. Ollessaan 18-vuotias Wolf tapasi Charlie Pattonin ja innostui tämän musiikista tavattomasti. Hän oppi Pattonilta kitaransoiton alkeet ja sai häneltä myös vaikutteita karheaan laulutyyliinsä. Muita Wolfin nuorena kuuntelemia artisteja olivat Mississippi Sheiks, Tommy Johnson sekä Jimmie Rodgers, jolta hän omaksui tavan lisätä korkeita "ulvovia" ääniä lauluunsa. Wolf myös soitti itsensä Robert Johnsonin ja tämän ystävän, Willie Brownin, kanssa. Huuliharpun soittoa Wolf oppi Rice Milleriltä (tunnetaan nykyään nimellä Sonny Boy Williamson II), joka asui Wolfin siskon kanssa.


title: Howlin’ Wolf

text: 1930-luvulla Wolf jatkoi maataloustöitä töitä. Toisen maailmansodan aikaan hän palveli Seattlessa neljä vuotta radiomiehenä. Hänellä oli jo tuolloin sähkökitara, joka oli silloin vielä harvinainen soitin. Wolf soitti työnsä ohella paikallisissa kapakoissa viihdyttäen yleisöä Charley Pattonin inspiroimaan tyyliin. Viikonloppuisin hän esiintyi Arkansas'n West Memphisissä.


title: Howlin’ Wolf

text: Vuonna 1948 Howlin' Wolf muodosti kuusihenkisen yhtyeen, jonka kanssa hän esiintyi paikallisessa radiossa. Wolf sai huomiota yhtyeensä kitaristin, Willie Johnsonin, myötä, koska tämä käytti sähkökitaraa. Joillakin Howlin' Wolfin varhaisimmilla levytyksillä, kuten "Everybody's in the Mood", voi myös kuulla Willie Johnsonin soittavan kitaraansa särjetyllä soundilla, vaikka särösoundi tuli laajemmin muotiin vasta 1960-luvun puolivälissä. Alun perin yhtyeeseen kuuluivat myös toinen kitaristi, M. T. Murphy, huuliharpisti Junior Parker sekä taiteilijanimeä Destruction käyttänyt pianisti ja rumpali Willie Steele. Myöhemmin Murphyn korvasi kitaristi Pat Hare.


title: Howlin’ Wolf

text: Howlin' Wolfin levytysura alkoi Memphisissä vuonna 1951 hänen ollessaan jo 41 vuoden ikäinen. Howlin' Wolfista tuli nopeasti paikallinen kuuluisuus. Hänellä oli samaan aikaan sopimus kolmelle eri levy-yhtiölle, mutta hän lopulta päätyi Chessin riveihin. Modern -yhtiölle levyttäessään vuosina 1951 ja 1952 hänen pianistinaan toimi R&B-musiikin johtohahmoihin kuulunut Ike Turner. Vuoden 1951 elokuussa Chess julkaisi Wolfilta sittemmin bluesstandardiksi nousseen kappaleen "How Many More Years". Wolfilla oli samaan aikaan sopimus sekä Chessin että Modernin kanssa. Kun Chess oli vuonna 1953 lopulta voittanut levy-yhtiöiden taistelun Wolfista, hän asettui asumaan Chicagoon. Howlin' Wolfin soolokitaristiksi vakiintui Chicagossa pian Hubert Sumlin, jonka persoonallisesta soitosta tuli keskeinen osa Wolfin yhtyeen soundia. Wolfin myöhempiä 1950-luvun suuria R&B-hittejä olivat esimerkiksi "Smokestack Lightnin'" ja "Evil".


title: Howlin’ Wolf

text: Howlin' Wolf erosi useimmista muista aikansa bluesartisteista siinä, että hän teki useimmat lauluistaan itse. Kuitenkin hän levytti Chessille vuodesta 1960 alkaen myös saman yhtiön leivissä olleen kuuluisan rhythm and blues -säveltäjän Willie Dixonin materiaalia. Howlin' Wolf teki kuuluisaksi monia Dixonin kappaleita, kuten "Spoonful", "Back Door Man" ja "I Ain't Superstitious", joita brittiläiset 1960-luvun rockyhtyeet myöhemmin esittivät. Dixon myös soitti bassoa Wolfin monilla Chess-levytyksillä. Vuonna 1965 Wolf esiintyi The Rolling Stonesin kanssa "Shindig"-nimisessä televisio-ohjelmassa. The Rolling Stones oli jo aiemmin tehnyt coverin Wolfin esittämästä kappaleesta "Little Red Rooster". Myöhemmin 1960-luvulla Howlin' Wolf teki kiertueita Euroopassa ja levytti valkoisten rocktähtien, kuten Eric Claptonin, kanssa.


title: Howlin’ Wolf

text: Vuonna 1971 Wolf ja kitaristi Hubert Sumlin menivät levyttämään Lontooseen. Mukana levytyksissä olivat Clapton, Steve Winwood, Ian Stewart, Bill Wyman ja Charlie Watts. Wolf ei itse ollut tyytyväinen Lontoossa levytettyyn materiaaliinsa. Viimeinen levy Chessille, "The Back Door Wolf", tehtiin vuonna 1973.


title: Howlin’ Wolf

text: Wolf ei lapsuutensa jälkeen koskaan joutunut elämään köyhyydessä, vaan oli aina rahallisesti menestyksekäs. Suosion lisäksi tämä johtui siitä, että Wolf onnistui välttämään monelle muulle bluesmuusikolle kohtalokkaaksi osoittautuneet uhkapelin ja alkoholin ansat. Wolf tapasi vaimonsa, Lillien, esiintyessään Chicagon eräällä bluesklubilla. Lillie kuului suhteellisen hyvin koulutettuun kaupunkilaisperheeseen, jolla ei ollut yhteyksiä bluesmuusikoiden epämääräiseen maailmaan.


title: Howlin’ Wolf

text: Wolfin ja Lillien kuolemaan asti kestänyttä suhdetta kuvattiin onnistuneeksi, ja he saivat kaksi tytärtä, Bettyen ja Barbaran. Lillie toimi miehensä raha-asioiden hoitajana, ja tämä pystyi nyt tarjoamaan yhtyeensä jäsenille hyvän palkan lisäksi etuisuuksia kuten terveysvakuutuksen. Wolf saikin yhtyeeseensä haluamansa muusikot, mikä takasi yhtyeen korkean osaamisen tason. Tyttäriensä mukaan Wolf ei ollut koskaan raha-asioissa tuhlaileva, vaan valitsi esimerkiksi autokseen kohtuuhintaisen Pontiacin kalliin urheiluauton sijaan.


title: Howlin’ Wolf

text: 1970-luvun edetessä Wolfin terveys heikkeni. Hänellä oli ollut useita sydänkohtauksia, ja lisäksi hän kärsi munuaisiin tulleesta vammasta, jonka hän oli saanut auto-onnettomuudessa lentäessään tuulilasin läpi. Vuonna 1976 Wolf menehtyi leikkauksen yhteydessä.


title: Howlin’ Wolf

text: Chester Burnett on haudattu Oak Ridge Cemetery nimiselle hautausmaalle Illinoisin Cook Countyssä. Hautakivessä on kitaran ja huuliharpun kuva.


title: Howlin’ Wolf

text: 2008 Rolling Stone -lehti valitsi Howlin' Wolfin kaikkien aikojen 31. parhaaksi laulajaksi. Hän sijoittui listan bluesmuusikoista korkeimmalle sijalle. Vuonna 2008 Blues-Finland.com -verkkolehden lukijaäänestyksessä Howlin' Wolf valittiin kaikkien aikojen toiseksi suurimmaksi blues-artistiksi Muddy Watersin jälkeen.


title: Howlin’ Wolf

text:
Uran alkuvuosilta
Myöhemmiltä vuosilta
Willie Dixonin säveltämiä kappaleita


title: Pissa

text: Pissa voi tarkoittaa seuraavia:


title: Oksentaminen

text: Oksentamisella () tarkoitetaan mahalaukun sisällön voimallista poistumista suun kautta. On epäilty, että oksennuskyky on alun perin kehittynyt myrkynvastustamiseen jossain evoluution vaiheessa, mutta oksennuksen voivat aiheuttaa monet eri asiat, jotka eivät liity mitenkään myrkytykseen. Esimerkiksi syömiseen tai pahoinvointiin liittyvät ongelmat aiheuttavat usein oksentamista. Itse aiheutettua oksentamista ilmenee yleensä syömishäiriöissä, kuten bulimiassa.


title: Oksentaminen

text: Oksentamisen sairaalloista pelkoa kutsutaan emetofobiaksi. Emetofiili saa oksennuksesta seksuaalista mielihyvää. Emetologia on tieteenala, joka tutkii oksentamista sekä oksentamista aiheuttavia ja torjuvia lääkeaineita.Oksentaminen on refleksisarja, jota säätelevä oksennuskeskus sijaitsee ydinjatkeessa ja aivosillassa.


title: Oksentaminen

text: Oksentaminen perustuu vatsaontelon paineen kasvuun vatsalihasten ja pallean supistuessa sekä rintaontelon paineen pienenemiseen kurkunkannen sulkeutuessa ja rintaontelon laajetessa. Oksennettaessa mahan porttiosa supistuu, mutta mahan runko sekä mahan pohja veltostuvat. Myös ruokatorven alempi sulkijalihas veltostuu. Oksentamista edeltää usein pahoinvointi, runsas syljen eritys, hikoilu ja kalpeus. Sylki suojaa suun limakalvoja happamalta mahanesteeltä. Oksentaminen kuuluu tyhjennysheijasteisiin.


title: Oksentaminen

text: Jos oksennusrefleksi jatkuu pitkään ilman huomattavaa oksentamista, tilanne voi olla erittäin kivulias ja aiheuttaa voimattomuutta.


title: Oksentaminen

text: Viimeksi nautitun ruoan ja juoman lisäksi oksennus sisältää suuren määrän mahahapon oksonium-ioneja ja on siksi vahvasti hapanta. Jos syömisen ja oksentamisen välillä kuluu lyhyt aika, oksennus sisältää osittain sulaneita ruoankappaleita.


title: Oksentaminen

text: Poikkeuksellinen oksennuksen koostumus saattaa vaatia käyntiä sairaalassa. Tuore tai kuivunut veri oksennuksen joukossa saattaa johtua sisäelimissä olevista vaurioista. Kuivunut veri näyttää murennetuilta kahvipavuilta, koska veressä oleva rauta on hapettunutta. Ihminen saattaa oksentaa sappinestettä varsinkin toistuvan oksentelun seurauksena. Ulosteen oksentaminen johtuu usein suolitukoksesta, ja vaatii siksi aina sairaalahoitoa.


title: Oksentaminen

text: Useimmiten oksentaminen on vaaratonta. Syömishäiriöistä kärsivillä päivittäin toistuva, pitkään jatkunut oksentelu saattaa vaurioittaa hampaita, nielua ja ruokatorvea.


title: Oksentaminen

text: Oksentaminen voi olla erittäin vaarallista, jos mahalaukun sisältöä pääsee henkitorveen. Normaalisti yökkäysrefleksi ja yskiminen estävät tämän, mutta nämä suojaavat refleksit eivät välttämättä toimi, jos ihminen on elimistön toimintoja lamaavien aineiden, kuten alkoholin tai anestesialääkkeiden vaikutuksen alainen. Ihminen voi tällöin tukehtua tai saada elimistöönsä hapenpuutteesta johtuvia vaurioita.


title: Oksentaminen

text: Pitkään jatkunut tai runsas oksentaminen voi estää veden imeytymistä elimistöön, mikä voi johtaa elimistön liialliseen kuivumiseen tai munuaisten happojen menetyksestä johtuvaan elektrolyyttitasapainon horjumiseen. Happojen menettäminen voi johtaa veren pH-arvon kasvamiseen. Jos ihminen ei saa riittävästi ruokaa, hän saattaa kuihtua hengiltä.


title: Oksentaminen

text: Monet linnut poistavat oksennuspalloina sen osan syömästään saaliista, jota eivät voi käyttää hyväkseen. Näitä saaliin osia ovat esimerkiksi karvat, höyhenet, eräät hyönteisten osat, simpukankuoret, luut ja sellaiset kasvinosat, joita lintujen ruoansulatus ei kykene sulattamaan. Pöllöjen oksennuspallot ovat tunnettuja, mutta myös monet haukat, varislinnut, lokit ja haikarat oksentavat osan nielemästään materiaalista ulos. Näiden lintujen maha on kaksiosainen; sen osat ovat rauhasmaha ja lihasmaha. Oksennuspallot syntyvät linnun lihasmahan puolella, jossa lihakset puristavat sinne tulevan materiaalin palloiksi. Linnut oksentavat näitä palloja noin kaksi kertaa vuorokaudessa pesien luona tai lepopaikoilla, mutta harvemmin ruokailupaikoilla.


title: Oksentaminen

text: Useiden lintulajien aikuiset yksilöt ruokkivat kumppaniaan ja poikasiaan osittain sulaneella ruokamassalla, jonka ne oksentavat toisen nokkaan.


title: Oksentaminen

text: Useat nisäkkäät, kuten koirat ja kissat, pystyvät oksentamaan. Ruohojen syöminen liitetään kissan oksennustarpeeseen. Rotat eivät pysty oksentamaan. Hevosen mahalaukun mahansuun lihaskerros sekä ruokatorven alempi sulkijalihas on voimakkaasti paksuuntunut ja lisäksi ruokatorvi liittyy mahalaukkuun hankalassa kulmassa . Näitä hevoselle ominaisia anatomisia rakenteita pidetään syynä siihen, että hevonen pystyy vain harvoin oksentamaan. Useimmiten hevosen mahalaukku halkeaa sinne kertyneen liian ruoan tai kaasun vuoksi, mutta mikäli mahalaukun halkeaminen estyy, hevonen saattaa oksentaa. Oksentaminen saattaa jopa pelastaa hevosen hengen.


title: Valiini

text: Valiini eli 2-amino-3-metyylibutaanihappo (CHNO) on yksi geneettisen koodin 20 aminohaposta. Se on ravinnossa välttämätön aminohappo. Valiinin isomeerisina muotoina on L-valiini ja D-valiini. L-valiinin CAS-numero on 72-18-4 ja D-valiinin 640-68-6.


title: Valiini

text: Sirppisoluanemiassa hydrofobinen valiini korvaa hydrofiilisen glutamiinihapon, minkä takia hemoglobiini ei laskostu kunnolla.


title: Syöminen

text: Syöminen on toimenpide, jossa eliö aktiivisesti ottaa elimistöönsä ravintoa muulla tavoin kuin juomalla.


title: Syöminen

text: Useimmiten ihminen syö erityisellä ruokailuvälineellä kuten lusikalla, haarukalla ja veitsellä tai syömäpuikoilla. Joissakin kulttuureissa noudatetaan yhä perinteistä tapaa syödä käsin. Syöminen on ihmisille usein sosiaalinen tapahtuma: perheet saattavat kokoontua aterioille yhdessä, ja ateria on tärkeässä osassa myös monissa yhteisissä juhlissa.


title: Syöminen

text: Merkittäviä, arkipäivän toimintoja haittaavia syömiseen liittyviä psyykkisiä ongelmia kutsutaan syömishäiriöiksi. Niistä tunnetuimpia ovat anoreksia ja bulimia. Syömishäiriöt ovat leimallisesti nuorten tyttöjen ja naisten ongelmia, vaikka niistä kärsivät toisinaan myös miespuoliset henkilöt.


title: Syöminen

text: Kolekystokiniini on syömisen tärkein lyhyellä aikavälillä vaikuttava hormonaalinen säätelijä. Pitkän aikavälin säätelyyn osallistuvista peptidihormoneista tärkeimpiä ovat leptiini, insuliini ja greliini.


title: Robert Mugabe

text: Robert Gabriel Mugabe (s. 21. helmikuuta 1924) on zimbabwelainen poliitikko. Hän toimi pääministerinä 1980–1987 ja maan järjestyksessään toisena presidenttinä 1987–2017. Hän erosi presidentin tehtävästä 21. marraskuuta 2017. 15. marraskuuta 2017 armeija oli asettanut hänet kotiarestiin.


title: Robert Mugabe

text:
Mugabe kasvoi lähellä Salisburya, Zimbabwessa.
Mugabe kävi jo varhain jesuiittojen koulua.
Hän valmistui 1952 Etelä-Afrikasta Fort Haren yliopistosta, jossa opiskeli stipendillä. Mugabe on pätevöitynyt opettaja ja opetti valmistuttuaan Sambiassa (1955–1958) ja Ghanassa (1958–1960).
BBC:n mukaan hän on suorittanut kaikkiaan seitsemän yliopistotutkintoa, osan etäopiskeluna, kaksi niistä vankila-aikoinaan. Aloina ovat hallinto, oikeustiede, luonnontieteet ja pedagogiikka.
Zimbabwelainen sivusto listaa Mugaben suorittaneen hallinto- ja kasvatustieteiden tutkintonsa Etelä-Afrikan UNISA-yliopistolla ja laki- ja taloustieteen opintonsa Lontoon yliopiston etäkursseina. Lisäksi hän on saanut yksitoista kunniatohtorin arvonimeä, joista kolme on myöhemmin peruttu.


title: Robert Mugabe

text: Mugabe palasi Etelä-Rhodesiaan vuonna 1960, jolloin hän oli omaksunut marxilaisuuden. Hän perusti Joshua Nkomon kanssa kansandemokraattisen puolueen, josta tuli myöhemmin Zimbabwen afrikkalainen kansojen liitto (ZAPU), jonka Ian Smithin valkoinen hallitus välittömästi kielsi. Mugabe lähti ZAPU:sta vuonna 1963 ja liittyi monikansalliseen ZANUun (Zimbabwen afrikkalainen kansallinen unioni). Pastori Ndabaningi Sithole nimitti Mugaben ZANUn pääsihteeriksi. ZANU sai vaikutteita panafrikkalaisuudesta ja maolaisuudesta, kun taas ZAPU oli Neuvostoliiton tukema kansallisen vapautuksen järjestö.


title: Robert Mugabe

text: Mugabe pidätettiin vuonna 1964, ja hän vietti kymmenen vuotta vankilassa, jona aikana hän opiskeli. Vapauduttuaan vuonna 1973 Mugabe matkusti Portugalin Mosambikiin, josta käsin johti kiinalaisten rahoittamaa ZANUn armeijaa sisällissodassa valkoista rotusortohallitusta vastaan.


title: Robert Mugabe

text: Mugaben johtamana poliittisena puolueena on ZANU:n pohjalle luotu ZANU-PF (PF lyhennys sanoista Patriotic Front). Tähän on myös ZAPU integroitunut.


title: Robert Mugabe

text: Vuoden 2008 vaalit olivat ensimmäiset, joissa Mugaben asema valtionpäämiehenä oli todellisen uhan alla. Mugabe voitti vaalit; opposition ehdokas luopui ehdokkuudesta ennen toista kierrosta.


title: Robert Mugabe

text:
Lokakuussa 2017 WHO nimitti Mugaben ”hyväntahdonlähettilääksi avustamaan taistelussa tauteja vastaan”.
WHO:n puheenjohtaja Tedros Adhanom Ghebreyesus oli aikaisemmin ylistänyt Zimbabwea sen sitoutumisesta julkiseen terveydenhuoltoon. Nimitystä arvostelivat useat järjestöt, maan oppositio ja Britannian hallitus.
Yleisradion uutisten mukaan Zimbabwen terveydenhuolto on romahtanut Mugaben valtakaudella. Päivää myöhemmin WHO perui nimityksen.


title: Robert Mugabe

text: Mugaben tullessa pääministeriksi 70 % maan viljelymaasta oli valkoisten uudisasukkaiden hallussa. Ennen vuosituhannen vaihdetta Mugabe toteutti suuria uudistuksia, joiden myötä valkoiset maanviljelijät karkotettiin maasta ja tilat siirrettiin mustien kansalaisten haltuun. Tämän jälkeen Zimbabwe on kärsinyt suurista ravinnontuotanto-ongelmista ja suoranaisesta nälänhädästä. Pirstottujen suurtilojen uusilla omistajilla on harvoin ollut viljelykokemusta tai varoja lannoitteitten tai maatalouskoneitten hankkimiseen, mikä on johtanut maataloustuotannon romahtamiseen.


title: Robert Mugabe

text: Vuonna 2005 Mugabe ajoi arviolta 700 000 ihmistä kodeistaan ja työpaikoiltaan. Teon motiivina arvellaan olleen ehkäistä protesteja, jotka kytevät Mugaben ajettua maan talouden kaaokseen.


title: Robert Mugabe

text: Britannia ja zimbabwelaiset katoliset piispat syyttivät Mugabea Zimbabwen valkoisen väestön sortamisesta. Mugaben kritisoijat sanovat hänen olevan huono roolimalli muulle epävakaalle Afrikalle. The Economistin Afrikan version toimittaja Robert Guest sanoo, että Mugabe oli syyllinen Zimbabwen talouden romahtamiseen. Mugabe syytti maan ongelmista imperialismia.


title: Paul Gauguin

text: Eugène Henri Paul Gauguin (7. kesäkuuta 1848 Pariisi – 8. toukokuuta 1903 Hiva Oa, Ranskan Polynesia) oli ranskalainen jälki-impressionistinen taidemaalari. Gauguin tunnetaan Bretagnen Pont-Avenissa, Arlesissa sekä Ranskan Polynesiassa tekemistään maalauksista. Lisäksi hän valmisti veistoksia, keramiikkaa, puuleikkauksia ja puupiirroksia.


title: Paul Gauguin

text: Gauguin sai vaikutteita aikansa nykytaiteesta sekä kansantaiteesta ja japanilaisista puupiirroksista. Vähitellen hän hylkäsi perspektiivin ja lakkasi etsimästä hienostuneita värisävyjen vaihteluita hakien sen sijaan kullekin pinnalle yhden värin.


title: Paul Gauguin

text: Gauguin vaikutti modernin taiteen kehitykseen, varsinkin Nabis-ryhmään ja symbolismiin, ja oli Pont-Avenin koulukunnan tärkeä taiteilija. Hän oli syntetismin perustaja, josta tuli ekspressionismin tiennäyttäjä.


title: Paul Gauguin

text: Vuoden 1848 väkivaltaisuudet pakottivat poliittisen toimittajan Pierre Guillaume Clovis Gauguinin, hänen vaimonsa sekä vuoden vanhan Paulin ja sisarensa pakenemaan Pariisista Peruun elokuussa 1849. Merimatkan aikana Clovis kuoli sydänkohtaukseen.


title: Paul Gauguin

text: Perheen äiti oli Aline Maria Chazal, puolittain perulaisen sosialistijohtajan ja feminismin esitaistelijan Flora Tristanin tytär. Perhe asui seuraavat viisi vuotta Limassa ja journalistin poika Paul sai lähtemättömiä vaikutteita Inkojen kulttuurista. Perhe palasi Orléansiin pojan ollessa kuusivuotias, missä hän opetteli ranskan kielen ja menestyi hyvin koulussa.


title: Paul Gauguin

text: Paul värväytyi 17-vuotiaana kauppalaivastoon ja vietti seuraavat kuusi vuotta enimmäkseen merellä. Ollessaan merellä hän sai viestin äitinsä kuolemasta. Kolme vuotta myöhemmin Gauguin näki Ranskan ja Preussin välisen sodan meritaisteluita Pohjanmerellä vuonna 1870.


title: Paul Gauguin

text: Paulin palattua Pariisiin suku auttoi nuorukaista saamaan työpaikan pörssimeklarina vuonna 1872. Samana vuonna hän kiinnostui maalaamisesta 27-vuotiaana ja hänestä tuli asialleen omistautunut sunnuntaimaalari.


title: Paul Gauguin

text:
Toukokuussa 1876 Gauguinin maalaus hyväksyttiin Salonkiin. Kaksi vuotta myöhemmin Pörssistä ansaitsemillaan rahoilla Gauguin alkoi kerätä nykytaidetta, varsinkin häntä maalaamiseen perehdyttäneen Pissarron maalauksia. Vuonna 1879 Degas ja Pisarro kutsuivat hänet esittämään teoksiaan impressionistien neljännessä näyttelyssä.
Pörssikurssien romahdettua 1882 Gauguin luopui finanssimaailmasta alkaen maalata päätoimisesti, minkä takia hänen elämänsä vaikeutui vuosikausiksi. Hänen tanskalainen vaimonsa Mette Gad ei sietänyt köyhyyttä ja lähti Tanskaan heidän lastensa kanssa. Gauguin seurasi häntä Kööpenhaminaan ja asui vaimon sukulaisten asunnossa elättäen itseään kauppamatkustajana. Tämä järjestely osoittautui toivottomaksi ja kahdeksan kuukauden kuluttua Gauguin pakeni Tanskasta takaisin Pariisiin.


title: Paul Gauguin

text: Gauguin elätti itseään kiinnittämällä julisteita rautatieyhtiölle. Seuraavan kolmen vuoden aikana hän maalasi ainoastaan sopivia ja alulle pantuja maalauksia. Tänä aikana hänen taiteensa koki jyrkän muutoksen, osittain symbolismin vaikutuksesta. Maalauksessa "Clovis nukkuu" (1884) oudot valkoiset ”esineet” leijuvat ilmassa kuvaten pojan unta.


title: Paul Gauguin

text: Syksyllä 1887 Gauguin pakeni jälleen, tällä kerta Bretagneen, jossa eläminen oli halvempaa. Hän löysi maailman, joka tuntui hänestä primitiiviseltä, ja sellaisena puhtaalta ja vastustamattoman viehättävältä. Kuitenkin hän palasi Pariisiin, jossa puuhasi saviruukkujen tekemisen kanssa. Gauguinin keramiikka muistutti esikolumbiaanista taidetta.


title: Paul Gauguin

text: Pian tämän jälkeen Gauguin matkusti Panamaan, joka osoittautui vähemmän ihmeelliseksi kuin mitä hän odotti. Sieltä hän matkusti Martiniquelle, jossa hän sairasti pääosan ajasta.


title: Paul Gauguin

text: Gauguinin palattua Pariisiin Vincent van Goghin veli Theo palkkasi hänet tarjoten kuukausittaisen maksun. Tapaaminen Émile Bernardin kanssa elokuussa 1888 johti kahden taidemaalarin lyhyeen ja tiiviiseen yhteistyöjaksoon, mikä vaikutti Gauguiniin paljon. Maalauksiin, kuten "Näkymä saarnasta" (1888) ilmestyi selvästi rajattuja sommitelmajakoja.


title: Paul Gauguin

text: Lyhytaikainen yhteistyö Vincent van Goghin kanssa Arlesissa alkoi lokakuussa 1888 ja päättyi voimakkaaseen kiistaan, johon Gauguin vaikutti paljon. Gauguinin maalauksessa "Bonjour Monsieur Gauguin" (1889) paletti on puhtaasti van Goghilta omaksuttu. Hapon väriset keltaiset toistuivat myöhemmin Gauguinin maisemamaalauksissa, kuten "Sadonkorjuu: Le Pouldu" (1890) ja "Parahi te Marae" (”Tuolla on temppeli”), joka syntyi kaksi vuotta myöhemmin Tahitilla.


title: Paul Gauguin

text: Bernardin ja van Goghin yhteisvaikutuksesta Gauguin omaksui uuden lähestymistavan maalaukseen, joka avasi oven moderniteettiin. Väri ei kuvannut enää sitä mitä silmä näkee, vaan esitti tyylitellyn tulkinnan maailmasta litteinä, vierekkäin asetettuina värialueina ilman syvyyttä tai atmosfäärin vaikutuksia.


title: Paul Gauguin

text: Gauguin alkoi maalata saaren maisemia Bretagnen kautensa väreillä, joissa oli siellä täällä keltaisia juovia van Goghin tyyliin. Siinä ympäristössä syntyivät tahitilaisnaisten veistokselliset hahmot. Maalauksessa "Parau na te Varua ino" (”Paholaisen sanat”, 1892) on merkkejä aikaisempina vuosina omaksutuista vaikutteista.


title: Paul Gauguin

text: Vuosina 1891–1893 Gauguin asui Tahitilla, kuten myös vuodesta 1895 alkaen kuolemaansa asti. Siellä hänen maalauksiinsa tuli yksinkertaisia muotoja ja kirkkaita värejä. Hänen kuuluisimpia maalauksiaan ovat polynesialaisten naisten muotokuvat ja henkilöasetelmat. Gauguin kuoli vuonna 1903 lääkeriippuvuuden heikentämänä sydänkohtaukseen Hiva Oa -saarella Ranskan Polynesian Marquesassaarilla.


title: Paul Gauguin

text: Gauguin alkoi rakentaa omaa persoonaansa vuonna 1887 omakuvillaan ja julistamalla, että ”jokainen hänen merkittävä teoksensa on parempi kuin edellinen”. Hän opetteli maalaamaan toimiessaan kymmenen vuoden ajan pörssimeklarina ja ostaessaan toisten taiteilijoiden teoksia.


title: Paul Gauguin

text: Gauguin oli tarinankertoja ja häpeämätön totuuden manipulaattori, kuten myös taitava itsemarkkinoija, eräänlainen itsetietoinen shokkitaktiikan käyttäjä, jonka saattaisimme yhdistää taiteilijoiden nykypolveen. Taidekriitikko Holland Cotterin mukaan hänen omakuvansa ovat pikemminkin itsedramatisointeja kuin taltiointeja siitä, miltä hän näytti, projektioita siitä, miltä hänestä tuntui. Vuonna 1889 hän kuvasi itsensä murheellisena, hylättynä Jeesuksena Getsemanessa ja seuraavaksi pistäväkatseisena, käärmettä hyväilevänä saatanana. Myöhemmin hän maalasi itsensä Johannes Kastajana, marttyyrinä. Hän koki olevansa Johanneksen tapaan ääni erämaassa, joka tuomitsi aikansa korruptoidun modernin Euroopan ja tarttui niihin ei-länsimaisten kulttuurien ihanteisiin, jotka olivat moraalisen viattomuuden tilassa.


title: Paul Gauguin

text: Kun Gauguin saapui Tahitille, hän huomasi pettyneenä, että eurooppalaiset lähetyssaarnaajat olivat tehneet kovasti töitä jo kauan. Saari oli ollut jo pitkään Ranskan siirtomaa ja kristinusko oli asettunut sinne vakaasti. Tahitilainen alkuperäiskulttuuri oli heikentynyt. Uhkeiden tyttöjen sijaan hän löysi naisia, jotka olivat pukeutuneita kaulaan asti kaapuihin, ja jotka kävivät kirkossa sunnuntaisin.


title: Paul Gauguin

text:
Yleensä Gauguin maalasi tahitilaisnaiset alastomina tai primitiivisesti pukeutuneina, sekoittaen kaukaisen menneisyyden ja oman mielikuvituksensa. Hänen alastomat nuoret tyttönsä sopivat mielikuvaan Tahitista uutena Cytherana (Venuksen synnyinpaikkana), jota ranskalainen tutkimusmatkailija Louis Antoine de Bougainville oli popularisoinut.
Vuonna 1897 Gauguin julkaisi "Noa Noan", kirjan tahtilaisista tarinoista, jotka hän väitti keränneensä eräältä rakastajattareltaan. Todellisuudessa hän kopioi ne J.A. Moerenhoutin kirjasta "Voyage aux îles du Grand Océan".


title: Paul Gauguin

text: Taiteilija oli edellä aikaansa siten, että hän rakensi oman kuvansa viitaten itseensä (valheellisesti) inkana, koska oli kasvatettu Perussa. Hän suoranaisesti pelästytti aikalaisiaan, kun hän maalasi itsensä 1889 Kristukseksi, jolla oli punainen tukka, kuten ystävällään van Goghilla maalauksessa "Kristus oliivipuutarhassa".


title: Pohjois-Venäjän selänne

text: Pohjois-Venäjän selänne () on ylänköalue Pohjois-Venäjällä Koillis-Euroopassa Komin ja Arkangelin alueen etelärajoilla sekä Kirovin ja Vologdan alueiden pohjoisrajoilla. Se muodostaa vedenjakajan Vienanjoen ja Volgan vesistöjen välille. Pohjois-Venäjän selänne on metsän ja soiden peittämää hyvin harvaan asuttua aluetta.


title: Glysiini

text: Glysiini (CHNO) eli 2-aminoetaanihappo tai 2-aminoetikkahappo on yksi geneettisen koodin 20 aminohaposta. Sen sivuketju koostuu vain vetyatomista, joten se on pienin ja yksinkertaisin aminohappo. Glysiini ei ole myöskään optisesti aktiivinen. Glysiinin suhteellinen tiheys on 1,595 g/cm (vesi = 1,0 g/cm) ja CAS-numero 56-40-6. Glysiinin liukoisuus veteen 25 °C:n lämpötilassa on 25 g/100 ml. Glysiiniä käytetään elintarvikkeissa aromivahventeena ja sen E-koodi on E640.


title: Glysiini

text: Glysiinin pienuus lisää proteiiniketjun taipuisuutta. Glysiini on pooliton, varaukseton ja neutraali sekä heikosti vesihakuinen. Glysiini on proteiiniketjuissa yleinen ja sen geneettinen koodi on "'GG"U, GGC, GGA ja GGG.


title: Glysiini

text: Glysiini esiintyy normaali-ilmanpaineessa kolmena eri polymorfina: γ-, α- ja β-glysiininä. Polymorfia perustuu eroihin kiteiden kidehiloissa ja niihin sijoittuneiden molekyylien sidosten kulmissa. Glysiinin tapauksessa eroja on sekä kidehilojen rakenteessa (γ- ja α-muoto) että sidosten välisissä kulmissa (α- ja β-muoto). Glysiinin α-muodon kidejärjestelmä on monokliininen ja sen Bravais’n hila on yksinkertainen ja monokliininen. β-glysiinin Bravais’n hila on myös yksinkertainen ja monokliininen. γ-glysiinin kidejärjestelmä ja Bravais’n hila puolestaan ovat heksagoniset.


title: Glysiini

text: Glysiini on keskushermoston rajoittava eli inhibitorinen hermovälittäjäaine erityisesti selkäytimessä. Kun glysiinireseptorit aktivoituvat, kloori-ionit virtaavat hermosoluun, jolloin solu hyperpolarisoituu ja aktiopotentiaalin synty vaikeutuu. Lihaskouristuksia aiheuttava strykniini toimii estämällä näiden glysiinireseptorien toiminnan. Glysiini on myös glutamiinihapon ko-agonisti NMDA-reseptoreiden aktivoinnissa.


title: Glysiini

text: Glysiini ei ole välttämätön aminohappo eli elimistö pystyy valmistamaan sitä muista molekyyleistä.


title: Colombo

text: Colombo on Sri Lankan suurin kaupunki ja maan kulttuurin ja talouden tärkein kaupunki. Maan virallinen pääkaupunki on kaupungin eteläpuolella sijaitseva Sri Jayewardenepura (Kotte) vaikka Colomboa voidaan pitää käytännössä pääkaupunkina. Colombon asukasluku oli vuoden 2001 väestönlaskennassa 642 163. Arvio vuodelle 2010 on 685 246. Suurkaupunkialueella asuu 2,6 miljoonaa henkeä.


title: Colombo

text: Kaupungin nimi tulee singaleesinkielisestä nimestä "Kola-amba-thota", joka tarkoittaa mangosatamaa. Portugalilaiset muunsivat sen nykymuotoonsa Kristoffer Kolumbuksen mukaan.


title: Colombo

text: Colombon nähtävyyksiin kuuluvat siirtomaa-aikainen linnoitus, Wolvendaalin kirkko, Kelaniya Raja Maha Viharan buddhalainen temppeli, hindutemppelit, kansallismuseo, puisto ja eläintarha.


title: Colombo

text: Colombosta on junayhteys saaren muihin merkittäviin kaupunkeihin. Sitä palvelee Katunayaken kansainvälinen lentoasema, sekä kotimaan lentoihin keskittyvä Ratmalanan lentoasema.


title: Colombo

text: Colombo sijaitsee saaren länsirannikolla, Kelani-joen eteläpuolella. Se on Sri Lankan tärkein satamakaupunki.


title: Colombo

text: Vanhimmat kaupunginosat ovat nimeltään Fort (linnoitus) ja Pettah (se-mikä-ei-ole-linnoituksessa). Beira-järven eteläpuolnen Cinnamon Gardens on entistä kanelinkasvatusaluetta, josta on tullut asuntoalue.


title: Colombo

text: Colombossa on kuumaa koko vuoden, keskimääräinen ylin lämpötila on 30 asteen vaiheilla, lämpimin kuukausi on tammikuu ja viilein syyskuu. Kuiva kausi ajoittuu tammi-helmikuuhun, eniten sadetta saadaan toukokuussa ja lokakuussa.


title: Colombo

text: Colombon sataman kautta on kulkenut kauppareitti Aasiasta Eurooppaan 400-luvulta alkaen. Sitä hyödynsivät arabit, portugalilaiset ja hollantilaiset, jotka kasvattivat lähistöllä kanelia. Kun britit ottivat Ceylonin saaren haltuunsa 1815, Colombosta tuli sen pääkaupunki.


title: Colombo

text: Nykyinen kaupunkikuva muodostui 1870-luvulla, kun satamaan rakennettiin suuret aallonmurtajat, ja Fortin linnake erotettiin mantereesta päästämällä vettä Fortin ja Pettahin välisille kosteikkoalueelle.


title: Colombo

text:
KuKun Sri Lanka itsenäistyi vuonna 1948, britit luovuttivat kaupungin uudelle hallinnolle rauhanomaisesti. Uusi parlamenttitalo valmistui Colombon kaukaiseen lähiöön nimeltään Sri Jayawardenepura-Kotte vuonna 1982.
Tamilitiikerien iskut 1990-luvulla aiheuttivat kaupungin liike-elämän hiljenemistä, mutta rauhan myötä yritykset palaavat alueelle.


title: Paul Klee

text: Paul Klee (18. joulukuuta 1879 Münchenbuchsee, Bernin kantoni, Sveitsi – 29. kesäkuuta 1940 Muralto, Ticino) oli saksalais-sveitsiläinen taidemaalari. Hänen taiteensa leikittelee abstraktin ja esittävän taiteen välimaastossa. Klee kehitti merkittävästi modernia taidetta.


title: Paul Klee

text: Klee oli muun muassa ekspressionistisen Der Blaue Reiter -ryhmän jäsen. Hänen taiteessaan on vaikutteita myös fauvismista ja kubismista sekä Robert Delaunayn värinkäytöstä ja Wassily Kandinskyn abstrakteista maalauksista.


title: Paul Klee

text: Kleen tyyli on näennäisen yksinkertainen. Sen tyypilliset piirteet, kuten ohuet ilmeikkäät viivat, pisteet ja yksinkertaiset selkeät kuviot väritaustoilla muotoutuivat hänen Bauhausin aikoinaan. Hänen teostensa tunnelma vaihtelee lyyrisyydestä huumoriin ja ironiaan. Monissa Kleen maalauksissa on kaikkeudellisia fantasianäkymiä. Kleellä on ollut paljon vaikutusta surrealismin, naivismin ja abstraktin taiteen kehitykseen.


title: Paul Klee

text: Klee syntyi Münchenbuchseessa lähellä Berniä Sveitsissä. Hänen isänsä oli musiikinopettaja ja äiti sveitsiläinen laulaja. Sveitsin lain mukaan Klee sai automaattisesti Saksan kansalaisuuden isänsä mukaan.


title: Paul Klee

text: Lapsena Klee osoitti musikaalista lahjakkuutta, ja hänen vanhempansa toivoivat hänestä viulistia. Aikuistuessaan hän päätti kuitenkin valita ammatikseen kuvataiteen, ja musiikki jäi tärkeän harrastuksen asemaan. Klee aloitti taideopintonsa Münchenin taideakatemiassa vuonna 1898, jolloin hän alkoi pitää päiväkirjaa vuoteen 1918 asti. Hänestä kehittyi vähitellen taitava ja kekseliäs piirtäjä. Öljyväritekniikka aiheutti hänelle pitkään päänvaivaa. Myös värienkäyttö oli pitkään varovaista.


title: Paul Klee

text: Klee matkusti opintomatkalle Italiaan vuosina 1901–1902. Palatessaan Berniin hän toimi konserttiviulistina. Vuonna 1905 hän vieraili Pariisissa yhdessä taidemaalari Louis Moillietin (1880–1962) ja kirjailija Hans Bloeschin (1878–1945) kanssa.


title: Paul Klee

text: Klee avioitui vuonna 1906 pianisti Lily Stumpfin (1876–1946) kanssa, ja vuonna 1907 heille syntyi poika Felix (1907–1990). Klee ryhtyi koti-isäksi yrittäen samalla myös sinnikkäästi kehittyä taiteilijana. Vuonna 1910 pidettiin Kleen ensimmäinen yksityisnäyttely Bernissä, ja se kiersi kolmessa muussa Sveitsin kaupungissa. Vuonna 1911 Klee alkoi luetteloida työnsä ja perusti taiteilijoiden yhteistoimintajärjestön Seman. Klee tapasi taiteilijat August Macken, Franz Marcin, Alexei von Jawlenskyn, Gabriele Münterin ja Wassily Kandinskyn.


title: Paul Klee

text: Tuona talvena hän liittyi Der Blaue Reiter taiteilijaryhmän julkaisun toimituskuntaan. Hänen grafiikan vedoksiaan hyväksyttiin ”Der Blaue Reiterin” näyttelyyn vuonna 1912. Samana vuonna hän matkusti Pariisiin ja näki kubistista taidetta, sekä Robert Delaunayn abstrakteja värisommitelmia. Seuraavana vuonna hän sai tehtäväkseen kääntää Delunayn esseen "Valo" saksaksi Kleen omaksuessa sen esittämiä ajatuksia taiteessaan.


title: Paul Klee

text: Kleen taiteilijauran käännekohta oli matka Tunisiaan keväällä 1914 August Macken kanssa. Etelän auringossa Klee löysi etsimänsä värimaailman. Hän kirjoitti päiväkirjaansa ”Väri on ottanut minut valtaansa... Tänä onnellisena hetkenä väri ja minä olemme yhtä. Olen taidemaalari.”


title: Paul Klee

text: Ensimmäinen maailmansota olisi voinut katkaista Kleen lupaavan taiteilijauran, mutta häntä ei kuitenkaan lähetetty rintamalle. Klee siirrettiin tammikuussa 1917 hallinnollisiin tehtäviin Gersthofeniin, jossa hän saattoi maalata vapaa-aikanaan. Hänen taiteensa myi hyvin ja häntä pidettiin jo tuolloin eräänä Saksan parhaimmista taiteilijoista. Klee kotiutettiin vuonna 1918.


title: Paul Klee

text: Sodan jälkeen taidekauppias Hans Goltz sai yksinoikeuden myydä Kleen töitä. Kleen teokset myivät hyvin, ja Goltz järjesti vuonna 1920 retrospektiivisen näyttelyn Kleen 362 teoksesta. Näyttelyn yhteydessä julkaistiin kaksi monografiaa, joissa on myös Paul Kleen päiväkirjamerkintöjä.


title: Paul Klee

text: Vuonna 1921 Klee aloitti opetustyönsä Bauhaus-taidekoulussa Weimarissa kirjansidontatyöpajan opettajana. Seuraavana vuonna hänet nimitettiin myös metallityöpajan ja värilasityöpajan opettajaksi. Hän ystävystyi uudestaan Kandinskyn kanssa hänenkin alettua opettamaan Bauhausissa. Vuonna 1923 270 Kleen teosta oli esillä Berliinissä. Kleen ensimmäinen näyttely Yhdysvalloissa oli vuonna 1924, jossa hän piti luennon modernista taiteesta. Luento julkaistiin myöhemmin kirjana.


title: Paul Klee

text: Opettajan ja taiteilijan roolien yhdistäminen oli toisinaan ongelmallista, mutta toisaalta Klee arvosti Bauhausin virikkeellistä ja luovaa ilmapiiriä. Vuonna 1925 Bauhaus muutti Weimarista Dessauhun. Klee julkaisi "Pedagogisen luonnoskirjansa". Surrealistit ylistivät hänen ensimmäistä näyttelyään Pariisissa.


title: Paul Klee

text: Perhe muutti asumaan vuonna 1925 Walter Gropiuksen suunnittelemaan paritaloon Dessaussa, jonka se jakoi Kandinskyn pariskunnan kanssa. Klee matkusti Egyptiin loppuvuodesta 1928. Kleellä on vuonna 1930 yksityisnäyttely New Yorkin Museum of Modern Artissa. Seuraavana vuonna Klee erosi Bauhausista, koska hänestä oli yhä vaikeampaa yhdistää opettajan työtä taiteilijan työhön. Syksyllä hän jatkoi kuitenkin opettajana Düsseldorfin taideakatemiassa, joka tarjosi hänelle joustavammat työajat kuin Bauhaus.


title: Paul Klee

text: Adolf Hitlerin valtaantulo tammikuussa 1933 johti lähes välittömästi Kleen irtisanomiseen Düsseldorfin taideakatemiasta. Natsi-Saksa ei suvainnut modernia eikä kokeilevaa taidetta, vaan luokitteli Kleen tuotannon ”rappiotaiteeksi” ja ”sairaan mielen tuotoksiksi”. Myös Paul Kleen toiminta taiteilijana kiellettiin. Hänen teoksistaan 102 takavarikoitiin Saksan museoista. Klee muutti joulukuussa 1933 Saksasta synnyinmaahansa Sveitsiin. Perhe asettui asumaan Berniin.


title: Paul Klee

text: Kleen viimeiset vuodet olivat piinallisia, sillä hän sairasti kivuliasta ihotautia sklerodermaa. Sen eräs oire oli nielemisen vaikeus. Kleen kansainvälinen maine alkoi kuitenkin olla jo suuri, ja muun muassa Picasso kunnioitti häntä vierailulla vuonna 1937. Samana vuonna Paul Kleen takavarikoituja teoksia oli esillä "Rappiotaiteen näyttelyssä" Münchenissä.


title: Paul Klee

text: Vuonna 1938 Kleen maalauksiin ilmestyi salaperäisiä, synkkiä merkkejä. Seuraavana vuonna hän loi sarjan enkelien kuvia.


title: Paul Klee

text: Vuonna 1940 Kleen isä kuoli ja Paul Klee kuoli skleroderman seurauksena. Hän toivoi viimeisinä vuosinaan saavansa Sveitsin kansalaisuuden. Sveitsin valtio suhtautui kuitenkin epäluuloisesti Saksasta paenneisiin taiteilijoihin, sillä heitä pidettiin epäilyttävän vasemmistolaisina. Niinpä Kleen kansalaisuushakemusta käsiteltiin hitaasti, ja kun viranomaiset olivat vihdoin valmiita myöntämään kansalaisuuden, Klee oli jo kuollut.


title: Paul Klee

text: Kleen taidetta on vaikea luokitella mihinkään tyylisuuntaan kuuluvaksi. Se sisältää aineksia muun muassa kubismista, surrealismista ja naivismista. Teosten aiheet tuntuvat olevan peräisin vaihtoehtoisesta todellisuudesta, jossa suunnistetaan salaperäisten symbolien avulla. Joskus hänen aiheensa ovat täysin abstrakteja, mutta useimmiten hän liikkuu jossain abstraktin ja esittävän taiteen välimaastossa. Klee tarjoaa säästeliäästi kiinnekohtia todellisuuteen ja jättää paljon katsojan mielikuvituksen varaan.


title: Paul Klee

text: Kooltaan teokset ovat usein varsin pieniä, ja niiden luomiseen on käytetty vaihtelevasti öljyvärejä, vesivärejä ja mustetta. Klee oli myös erinomainen piirtäjä, joka saattoi muutamalla viivalla luoda nokkelia ja humoristisia kuvia.


title: Paul Klee

text: Lasten piirustukset olivat merkittävä innoituksen lähde Kleelle. Hän sanoi kadehtivansa lasten kykyä tulkita ennakkoluulottomasti ympärillään näkyviä asioita. Myös musiikki innosti häntä. Voi sanoa, että monet Kleen teokset ovat väreiksi muutettua musiikkia.


title: Paul Klee

text: Kleellä oli myös kirjallisia kykyjä. Hän kirjoitti taideteoreettisia tutkielmia ja antoi teoksilleen runollisia nimiä, kuten "Pohjoisen metsän jumala" ja "Muinainen ääni". Teosten nimillä on keskeinen osuus Kleen taiteessa, sillä ne vihjaavat katsojalle niiden tarkoituksesta. Tosin Klee myös väitti, että hänen ajatuksiaan ei voi ymmärtää tässä maailmassa, vaan ainoastaan näkymättömässä, tuonpuoleisessa ulottuvuudessa. Bauhausin opiskelijat nimittivät häntä ”Bauhausin Buddhaksi”.


title: Paul Klee

text: Kleen myöhäisessä 1930-luvun tuotannossa on nähtävissä aikaisempaa synkempiä sävyjä. Saksan poliittinen tilanne ja taiteilijan sairaus vaikuttivat aihevalintoihin ja tyyliin. Erityinen tunnusmerkki tuon ajan teoksille on paksujen mustien ääriviivojen runsaus.


title: Paul Klee

text: Paul Klee alkoi kirjata jokaisen työnsä järjestelmälliseen luetteloon vuodesta 1911 alkaen, palaten kolmi- tai nelivuotiaana tekemiinsä piirustuksiin. Kuolemaansa saakka hän luetteloi lähes kaikki tekemänsä työt, numeroiden ne ja yhdistäen ne tekovuoteen. Bernissä valmistettu "cataloque raisonné", Paul Kleen tuotannon kattava luettelo sisältää yhdeksän osaa ja siinä on yhteensä 9 800 piirustusta, grafiikan vedosta, maalausta ja kuvitusta.


title: Paul Klee

text: Kleen tuotantoon voi tutustua muun muassa Bernissä vuonna 2005 avatussa Paul Klee -keskuksessa ("Zentrum Paul Klee"). Rakennus on arkkitehti Renzo Pianon suunnittelema ja museon kokoelmaan kuuluu noin 4 000 Kleen teosta.


title: Rasvahapot

text: Rasvahapot ovat pitkäketjuisia rengasrakenteettomia monokarboksyylihappoja, joissa on parillinen määrä hiiliatomeja. Ne voivat olla tyydyttyneitä, kertatyydyttymättömiä tai monityydyttymättömiä.


title: Rasvahapot

text: Esteröityneinä ne muodostavat glyserolin kanssa rasvoja ja alkoholin kanssa vahoja. Luonnon rasvahapot ovat heikkoja happoja, ja ne muodostavat suoloja sekä estereitä. Varsinkin aikaisemmin on rasvahapoiksi luettu myös niitä kemialliselta rakenteeltaan muistuttavat lyhytketjuiset karboksyylihapot kuten muurahaishappo, etikkahappo ja propionihappo, joita kuitenkaan ei luonnon rasvoissa esiinny. Lyhyitä karboksyylihappoja kutsutaan myös haihtuviksi rasvahapoiksi ("VFA volatile fatty acids").


title: Rasvahapot

text: Ravintorasvat sisältävät monia rasvahappoja, ei tosin sellaisinaan vaan glyseroliestereinä. Tärkeimpiä niistä ovat välttämättömät rasvahapot, joita ovat tyydyttymättömät rasvahapot eli niin sanotut omega-rasvahapot.


title: Rasvahapot

text: Monet eliöt hajottavat beetaoksidaatio -aineenvaihduntareitin kautta rasvahappoja energiaksi (ATP:ksi).


title: Rasvahapot

text: Teollisuudessa rasvahappoja käytetään esimerkiksi saippuoiden, pinta-aktiivisten aineiden (tensidi) sekä voitelu-, lääke- ja torjunta-aineiden, steariinikynttilöiden, pehmittimien, muovien ja tekstiilien apuaineiden valmistukseen.


title: Rasvahapot

text: Rasvahapoille käytetään usein kahdella luvulla esitettävää, muotoa C:D olevaa merkintää, jossa C tarkoittaa hiiliatomien ja D kaksoissidosten lukumäärää rasvahapon molekyylissä. Näin ollen D on 0 tyydyttyneillä, 1 kertatyydyttymättömillä ja vähintään 2 monityydyttymättömillä rasvahapoilla. Tyydyttymättömille rasvahapoille käytetään lisäksi muotoa ω-3 tai ω-6 olevia merkintöjä sen mukaan, kuinka monen hiiliatomin päässä ensimmäinen kaksoissidos sijaitsee luettuna molekyylin siitä päästä, jossa ei ole karboksyyliryhmää.


title: Abdul Aziz Saud Al-Babtain

text: Abdul Aziz Saud Al-Babtain on kuwaitilainen liikemies, runoilija ja lahjoittaja. Hän kävi Suomessa 2005 osallistuakseen Lahden kirjailijakokoukseen. Saman vierailun aikana hän lahjoitti 300 kappaleen erän "Selected Poems" -runoteostaan Helsingin Sanomatorilla.


title: Abdul Aziz Saud Al-Babtain

text: Abdul Aziz Saud Al-Babtain harjoittaa hyväntekeväisyyttä säätiötoiminnan välityksellä muun muassa jakamalla nuorille opiskelijoille joka vuosi noin 1 500 stipendiä. Hänen lahjoitustensa ansiosta Kuwaitiin on perustettu myös suuri kirjasto.


title: Medici

text: Medici-suku oli firenzeläinen mahtisuku 1200-luvulta 1700-luvulle. Sukuun kuuluu muun muassa kolme paavia, useita Firenzen ja Toscanan hallitsijoita sekä myöhemmin Ranskan kuningashuoneen jäseniä. Suku oli lähtöisin vaatimattomista oloista, mutta nousi 1400-luvulla Firenzen vaikutusvaltaisimmaksi suvuksi ja myöhemmin virallisestikin hallitsijasuvuksi.


title: Medici

text: Varsinaisen elämänuransa ja omaisuutensa varakkaimmat ja tunnetuimmat Medici-suvun jäsenet ansaitsivat kaupankäynnillä, erityisesti kangaskaupalla ja pankkitoiminnalla. Medicien pankki oli Euroopan arvostetuimpia ja menestyneimpiä. Pankkiiritoimintaa Mediceillä oli Italiassa, Genevessä, Lontoossa ja Flanderin Bruggessa. Suurin osa toiminnasta tapahtui kuitenkin Italiassa. Niccolò Machiavelli omisti kuuluisan teoksensa "Ruhtinas" Mediceille.


title: Medici

text: Medicien vaakunassa on kultaisella pohjalla punaisia palloja. Pallojen merkitys ei ole selvä: niiden on arveltu esittävän pillereitä, rahaa tai kiveksiä. Erään tarinan mukaan yksi suvun kantaisistä olisi ollut Kaarle Suuren kapteeni Averardo de’Medici. Kapteeni taisteli Apenniineilla jättiläistä vastaan kultainen kilpi suojanaan. Jättiläinen iski kilpeen lommoja ja valutti niihin verensä kuollessaan, ja näin syntyi vaakunan kuviointi. Aluksi palloja oli yksitoista, sitten yhdeksän, seitsemän ja lopulta kuusi. Ranskan kuningas Ludvig XI myönsi vuonna 1465 Lorenzo de’ Medicin isälle Pierolle kunnianosoituksena vaakunansa käyttöön vaaleansinisen Ranskan liljoin koristellun pallon. Medicien vaakuna esiintyy poliittisena symbolina monissa firenzeläisissä rakennuksissa, niin Medicien itse asuttamissa kuin heidän ystävilleenkin kuuluneissa.


title: Medici

text: Medicit eivät alun perin olleet aatelia vaan ennemminkin porvareita. Varhaiset Medicit harjoittivat puuhiilikauppaa ja pian myös yrttien keräilyä ja myyntiä. Yrttejä käytettiin lääketarkoitukseen ja siten Mediceistä tuli farmaseutteja. Mahdollisesti tästä tulee nimi Medici (ital. ’lääkärit’) sekä käsitys vaakunan palloista pillereinä.


title: Medici

text: Giovanni di Bicci de’ Medici (1360–1429) oli ensimmäinen pankkitoiminnassa mukana ollut Medici, ja häntä voidaan pitää suvun perustajana. Hänen poikansa Cosimo de’ Medici ("Cosimo Vanhempi"; 1389–1464) oli ensimmäinen Medici, joka sai Firenzen epävirallisen hallitsijan "Gran maestron" aseman. Cosimon jälkeläiset muodostivat suvun toisen päähaaran; toiseen kuuluivat hänen pikkuveljensä Lorenzon jälkeläiset. Cosimon jälkeläiset hallitsivat käytännössä Firenzeä vuoteen 1494 saakka, jolloin heidät karkotettiin sieltä. Cosimon pojan Pieron (1416–1469) poika Lorenzo de’ Medici (1449–1492) sai lisänimen ”Il Magnifico”. Lorenzon aikaan Italian renessanssi oli huipussaan ja Medicit tukivat ahkerasti ajan taiteilijoita, runoilijoita ja filosofeja. Medicit kuitenkin palasivat Firenzeen 1500-luvun alussa, ja Cosimosta polveutunut Medicien ”vanhempi” sukuhaara hallitsi Firenzeä vielä vuoteen 1537 saakka. Keisari Kaarle V nimitti Alessandro de’ Medicin Firenzen perinnölliseksi herttuaksi. Hänen jälkeensä asema siirtyi ”nuoremmalle” haaralle, johon kuulunut Cosimo I de’ Medici tuli ensin Firenzen herttuaksi ja myöhemmin vuonna 1569 Toscanan suurherttuaksi. Hänestä polveutunut sukuhaara hallitsi sen jälkeen Toscanaa suurherttuakuntana vuoteen 1737 saakka. Kun suvun viimeinen suurherttua Gian Gastone (1671–1737) kuoli, hänen sisarensa Anna Maria Luisa de’ Medici allekirjoitti testamentin, jolla koko Medicien omaisuus siirtyi uuden hallituksen omistukseen, eikä mitään siitä saisi koskaan siirtää pois Firenzestä. Anna Maria Luisa kuoli suvun viimeisenä jäsenenä 1743.


title: Medici

text: Medici-suvun merkittävimmät saavutukset liittyvät taiteen ja arkkitehtuurin tukemiseen. Suku oli melkeinpä kaikkien renessanssin merkittävien taiteilijoiden mesenaatti. Suvun perustaja Giovanni di Bicci de’ Medici tuki Masacciota ja San Lorenzon kirkon restaurointia. Cosimo Vanhempi tuki muun muassa Donatelloa ja Fra Filippo Lippia. Merkittävin Medicien tukema taiteilija oli Michelangelo, jota tukivat useat Medicit Lorenzo de’ Medicistä alkaen. Medicit olivat myös merkittäviä taiteenkeräilijöitä, ja nykyään heidän kokoelmansa muodostaa Firenzen Uffizin gallerian rungon.


title: Medici

text: Arkkitehtuurissa Medicien vaikutus näkyy monissa Firenzen seudun rakennuksissa, kuten Uffizin galleriassa, Pittin palatsissa (Palazzo Pitti), Bobolin puutarhoissa ja Belvederen linnoituksessa. Medicien merkittävimmät 12 villaa ja kaksi puutarhaa ovat Unescon maailmanperintökohde.


title: Saarna

text: Saarna (myös opetuspuhe tai homilia) on kristilliseen jumalanpalvelukseen kuuluva, tiettyyn Raamatun kohtaan perustuva puhe.


title: Saarna

text: Ortodoksisessa kirkossa "homilia" eli opetuspuhe pidetään liturgiapalveluksessa. Saarnan pitää piispa tai pappi tai heidän hyväksymänsä henkilö. Saarna selittää luettua päivän evankeliumi- ja epistolatekstejä tai kyseisenä päivänä vietettävän juhlan aihetta. Tavallisimmin saarna pidetään evankeliumin lukemisen jälkeen, mutta sen voi jättää liturgian loppuun tai se voi jäädä kokonaan pois. Suomen ortodoksisen kirkon kirkkojärjestys velvoittaa pitämään opetuspuheen ainakin sunnuntaisin ja juhlapäivinä.


title: Saarna

text: Luterilaisessa kirkossa saarna sijoittuu messun yhteyteen. Sen pitää yleensä messun toimittava pappi saarnatuolista. Saarna sijoittuu messun sanaosaan tekstien lukemisen jälkeen. Saarnan tarkoitus on selittää tekstiä. Saarna ei ole kuitenkaan esitelmä, vaan ennen kaikkea opetus- ja julistuspuhe. Saarna pidetään yleensä aina jostain messun lukukappaleesta, mutta myös virsien pohjalta voidaan saarnata. Saarnaksi kutsutaan myös niin kutsuttuja kasuaalipuheita eli kirkollisiin toimituksiin kuuluvia puheita. Myös ne rakentuvat Raamatun tekstien varaan, mutta niissä tekstin avulla selitetään kyseessä olevaa tilannetta.


title: Taulumäen kirkko

text: Taulumäen kirkko sijaitsee Jyväskylässä Taulumäen kaupunginosassa. Sen on suunnitellut arkkitehti Elsi Borg. Maisemallisesti hallitsevalla paikalla Rajakadun päässä sijaitseva, kauniisti säilynyt ja huolellisesti kunnostettu Taulumäen kirkko on 1920-luvun klassismin monumentaaliarkkitehtuurin merkittävimpiä kohteita Suomessa.


title: Taulumäen kirkko

text: Kirkko rakennettiin vuosina 1928–1929 ja se vihittiin käyttöön 27. lokakuuta 1929. Kuoriseinän maalaukset "Lapsi on meille syntynyt", "Se on täytetty", alttarin yläpuolella oleva seitsemän enkelin ornamenttimainen rivistö, ylimmän parven reunalle maalattu raamatulliset henkilöt, ornamentiikka ja saarnastuolin koristemaalaukset ovat taidemaalari Paavo Leinosen tekemiä. Vaikka kirkko sijaitsi ennen kuntaliitosta Jyväskylän kaupungin alueella, se oli Jyväskylän maaseurakunnan pääkirkko. Jyväskylän kaupunki- ja maaseurakunnan yhdistyttyä vuoden 2009 alusta siitä tuli Jyväskylän seurakunnan pääkirkko. Kirkko on peruskorjattu vuonna 1996.


title: Taulumäen kirkko

text: Kirkon alttaritauluna on edellisen kirkon palosta pelastettu taidemaalari Eero Järnefeltin maalaama alttaritaulu "Kristus käy veden päällä (1892–1893)" ja sen alapuolella taidemaalari Jonas Heiskan maalaus "Kristus ja lampaita" vuodelta 1929.


title: Taulumäen kirkko

text: Ensimmäinen Taulumäen kirkko valmistui yliarkkitehti Ludvig Isak Lindqvistin suunnittelemana vuonna 1885. Tämä kirkko paloi 27. tammikuuta 1918, dramaattisesti juuri sisällissodan alkaessa. Sen muistokivi sijaitsee nykyisen kirkon puistossa. Muistomerkkiin on kiinnitetty kuvanveistäjä Veikko Hirvimäen tekemä pronssinen korkokuva, joka esittää palavaa kirkkoa.


title: Alaniini

text: Alaniini eli 2-aminopropaanihappo on yksi luonnon 20 yleisimmästä aminohaposta. Sen sivuketju muodostuu yhdestä metyyliryhmästä, joten alaniini on toiseksi pienin aminohappo. Alaniini eristettiin ensimmäisen kerran vuonna 1879.


title: Alaniini

text: Alaniini ei ole välttämätön aminohappo. Lihassolut valmistavat sitä pyruvaatista transaminaatioreaktiolla, jossa glutamiinihappo toimii typen luovuttajana. Päinvastainen reaktio tapahtuu maksassa.


title: Alaniini

text: Alaniinin kemiallinen kaava on CHNO, sulamispiste 300 °C ja CAS-numero 56-41-7.


title: Alaniini

text: Alaniinia koodaavat lähetti-RNA:ssa yhdistelmät GUU, GUC, GUA ja GUG.


title: Ögödei-kaani

text: Ögödei-kaani (myös Ögädäi, Ögedäi, Ogotai, Ugedai, 1186 – 11. joulukuuta 1241) oli Tšingis-kaanin kolmas poika ja mongolivaltakunnan toinen suurkaani. Muiden Tšingis-kaanin poikien kanssa hän osallistui vahvasti Länsi-Kiinan ja Keski-Aasian valloitukseen. Hänen aikanaan valloitettiin suuri osa läntistä Venäjää. Häntä seurasi hallitsijana leski Töregene ja sen jälkeen suurkaanina poika Güyük-kaani.


title: Ögödei-kaani

text: Ögödei oli lapsuudessaan aika ajoin Tšingis-kaanin suosikkipoika. Hän oli erittäin karismaattinen ja tunnettu kyvystään vakuuttaa epäilijät persoonallisuudellaan. Ögödei oli fyysisesti isokokoinen ja joviaali, ja näytti haluavan ennen muuta mukavaa elämää. Hänellä ei ollut Tšingis-kaanin nerokkuutta, mutta hän oli silti älykäs ja luonteeltaan tasapainoinen, lukuun ottamatta alkoholismiaan. Osittain karismansa ansiosta hän onnistui säilyttämään isänsä luoman valtakunnan.


title: Ögödei-kaani

text: Ögödein valintaan suurkaaniksi kurultai-kokouksessa vaikutti voimakkaasti se, että Tšingis-kaanin tiedettiin halunneen seuraajakseen Ögödein. Ögödein kuolema sydänkohtaukseen vuonna 1241 johti sotapäällikkö Subutain johtaman Euroopan hyökkäyksen keskeytymiseen. On arvioitu, että jollei Ögedei olisi kuollut vain 12 hallintovuoden jälkeen, olisivat mongolit valloittaneet myös Euroopan Moskovan ruhtinaskunnan ja Kiinan tavoin, sillä eurooppalaiset ritaritaktiikat osoittautuivat heikoiksi mongoleita vastaan Puolan Legnicassa ja Unkarin Mohissa 1241 .


title: Elsi Borg

text: Elsi Naemi Borg (3. lokakuuta 1893 Nastola – 30. joulukuuta 1958 Helsinki) oli suomalainen arkkitehti. Hänen suunnittelemiaan rakennuksia ovat mm. Helsingin Lastenlinna, Taulumäen kirkko Jyväskylässä, Pirkanpohjan taidekeskuksen Sininen talo Ähtärissä sekä Teuvan kirkko. Lisäksi hän on ollut suunnittelemassa Viipurin sotilassairaalaa yhdessä Olavi Sortan kanssa.


title: Elsi Borg

text: Lemun kirkon sankarihautausmaan muistomerkki on hänen teoksensa vuodelta 1949.


title: Elsi Borg

text: Elsi Borgin puoliso oli taidemaalari Anton Lindforss. Borgin veli oli arkkitehti Kaarlo Borg ja sisaria olivat taidegraafikko ja piirustuksenopettaja Ester Borg ja kansanedustaja Margit Borg-Sundman.


title: Maallikkosaarnaaja

text: Maallikkosaarnaajaksi kutsutaan puheen pitäjää herätyskristillisissä seuroissa tai jumalanpalveluksessa. Maallikkosaarnaajalla ei ole pappisvihkimystä eikä hän välttämättä toimi kirkon virassa.


title: Saban kuningaskunta

text: Saba oli muinainen kuningaskunta, joka mainitaan Vanhassa testamentissa ja Koraanissa. Vanhan testamentin mukaan Saba oli olemassa Salomon aikana, jolloin sitä hallitsi Saban kuningatar. Kuningattaresta kerrotaan myös Etiopian kristittyjen Kuninkaiden kunniassa ja hän hallitsi mahdollisesti vuosina 970–940 eaa. Itsenäinen kuningaskunta lakkasi olemasta vuonna 275, kun Himyar valloitti Saban.


title: Saban kuningaskunta

text: Saban kuningaskunnan on 1900-luvun loppuun asti arveltu syntyneen 800–700-luvuilla ennen ajanlaskun alkua, mutta todennäköisesti se oli ainakin 500 vuotta vanhempi. Valtakunta on pitkään yritetty sijoitettu Etiopiaan. Se on kuitenkin todennäköisemmin sijainnut nykyisen Jemenin alueella.


title: Puhe

text: Puhe on ainoastaan ihmiselle ominainen keino tuottaa ja ilmaista kielellisiä viestejä käyttäen hyväksi ihmisäänen tuottamisen mahdollistavia anatomisia rakenteita. Puhesignaali syntyy hengitys-, fonaatio- ja artikulaatioelimistön yhteistyönä ja se siirtyy akustisesti ilman välityksellä vastaanottajan korvaan ja edelleen aivoihin, jossa tapahtuu viestin tulkitseminen.


title: Puhe

text: Puhe koostuu äänteistä, jotka jaetaan konsonantteihin ja vokaaleihin.


title: Köö

text: Köö (, alk. ) eli biljardisauva on nimitys, jota käytetään biljardipelissä käytettävästä mailasta eli kepistä. Köö on lyöntipäätä kohden kapeneva keppi, joka tyypillisesti on noin puolentoista metrin pituinen ja 510–600 gramman painoinen. Se on tavallisesti tehty puusta, toisinaan jostain muusta materiaalista kuten grafiitista, grafiitilla vuoratusta puusta tai alumiinista. Kööstä on kaksi perustyyppiä, yksiosainen ja kaksiosainen. Kaksiosainen on jaettu keskeltä kahteen irrotettavaan osaan, mikä helpottaa kuljettamista. Olemassa on myös kolmiosaisia breakereita ja jumpereita eli aloitus- ja hyppylyönneissä käytettäviä fenolikärkisiä keppejä.


title: Leusiini

text: Leusiini eli 2-amino-4-metyylipentaanihappo (CHNO) on yksi geneettisen koodin 20 aminohaposta. Se on ravinnossa välttämätön aminohappo. Leusiini on isoleusiinin isomeerinen muoto. L-leusiinin moolimassa on 131,173 g/mol ja CAS-numero 61-90-5.


title: Sarjakuvapiirtäjä

text: Sarjakuvapiirtäjä on henkilö, jolla on päävastuu sarjakuvan visuaalisesta eli kuvallisesta ilmaisusta. Joskus yksi henkilö vastaa itsenäisesti koko sarjakuvan kuvituksesta ja mahdollisesti myös käsikirjoituksesta. Toisinaan, varsinkin amerikkalaisissa supersankarisarjakuvissa, kuvituksesta vastaa usean hengen työryhmä.


title: Synnytys

text:
Synnytys on raskauden päätösvaihe, jossa nisäkkäillä naaraan kohdussa kasvanut poikanen siirtyy ulkomaailmaan naaraan emättimen kautta tai keisarileikkauksella. Ihmisillä synnytys tapahtuu keskimäärin noin 38 viikon (9 kk) kuluttua hedelmöittymisestä. Raskaus on täysiaikainen, kun se on kestänyt vähintään 37 ja enintään 42 viikkoa. Synnytys voidaan jakaa kolmeen vaiheeseen, joita ovat avautumisvaihe, ponnistusvaihe ja raskausjäännösten poistuminen.
Synnytyksen käynnistämiseen voidaan lääkeaineista käyttää esimerkiksi oksitosiinia tai dinoprostonia.


title: Synnytys

text: Synnytysten tapahtuminen on pyritty siirtämään sairaaloiden synnytysosastoille tai erikoistuneisiin synnytyssairaaloihin tai synnytyslaitoksiin. Niissä synnytyksen kulkua pystyvät valvomaan ja avustamaan kätilöt. Erikoistuneiden laitosten etuna on mahdollisuus hätäsektioon. Aikaisemmin synnytykset ovat tapahtuneet esimerkiksi maatalojen saunoissa. Neuvostoliitossa vierailijoiden pääsy synnytyssairaaloihin oli kielletty infektioiden pelon vuoksi.


title: Synnytys

text: Yleensä synnytys alkaa kohdun supistuksilla, jotka ovat ensin harvempia ja tihenevät sekä voimistuvat kohti ponnistusvaihetta. Kohdun alaosa ja emätin laajenevat supistuksien johdosta synnytyskanavaksi, jolloin yleensä sikiökalvot puhkeavat ja lapsivesi poistuu emättimen kautta ulos. Lapsiveden meno voi tapahtua myös ennen supistuksien alkamista. Avautumisvaihe alkaa, kun supistuksia tulee säännöllisesti noin 10 minuutin välein. Kohdunkaula lyhenee ja kohdunsuu avautuu. Kun kohdunkaula on halkaisijaltaan 10 senttimetriä ja sikiön pää laskeutunut lantionpohjalle, avautumisvaiheen katsotaan päättyneen. Kestoltaan avautumisvaihe vaihtelee viiden ja kymmenen tunnin välillä, mutta aiemmin synnyttäneillä voi kestää vain pari tuntia.


title: Synnytys

text: Sikiön pään laskeuduttua lantionpohjalle se alkaa painaa supistusten aikana äidin peräaukkoa, mikä saa äidille aikaan voimakkaita ponnistuksia. Ponnistusvaiheessa, joka kestää parista minuutista useaan tuntiin, sikiö syntyy normaalisti pää edellä kasvojen ollessa äidin selkää kohden. Liian nopea pään ulostulo saattaa aiheuttaa välilihan repeämiä. Pään synnyttyä kätilö avustaa ensin vuorotellen sikiön olkapäät ja sitten lopun kehon ulos äidistä. Ponnistusvaihe päättyy lapsen syntymään.


title: Synnytys

text: Näiden synnytysvaiheiden jälkeen äidistä poistuvat viimeisessä vaiheessa, jälkeisvaiheessa, sikiökalvot ja istukka. Synnytyksen jälkeen voi vielä tuntua jälkipolttoja, jotka johtuvat kohdun supistelusta sen palatessa normaaliin kokoonsa.


title: Synnytys

text: Sikiö voi syntyä eri tarjonnalla. Tarjontoja ovat esimerkiksiJos synnytys ei onnistu äidin omin voimin, synnytystä avustetaan synnytysinstrumenteilla, lähinnä imukupeilla tai pihdeillä. Näiden komplikaatioriskit koskevat niin äitiä kuin lasta ja voivat pahimmillaan olla vakavia. Vaikeammissa tapauksissa tehdään keisarinleikkaus. Lapsi voi myös kuolla ennen syntymäänsä. Arviolta 0,5 prosenttia raskauksista päättyy kohtukuolemaan. Suomessa kohtukuolematapauksia on noin 500 vuosittain. Maailmanlaajuisesti äitiyskuolleisuus on laskussa ja se on melkein puolittunut. 100 000 synnyttäjää kohti kuolee 216 äitiä, kun vuonna 1990 kuoli 385 äitiä samaa määrää kohden.


title: Synnytys

text: Nykyisin synnytys tapahtuu kehittyneissä maissa yleensä sairaaloissa, koska normaalistikin alkanut synnytys voi muuttua vaaralliseksi äidille, sikiölle tai molemmille. Yleensä synnytys kuitenkin tapahtuu itsestään eikä avustavia toimenpiteitä tarvita. Aikaisemmin synnytettiin kotioloissa, yleensä saunassa. Synnytykseen liittyvän kivun voimakkuus on yksilöllistä, ja sen hallintaan on käytettävissä tehokkaita keinoja.


title: Synnytys

text: Äidin hyvinvointia koskevia riskejä ovat lähinnä eritasoiset repeytymät, jotka voivat johtaa alapään tunnottomuuteen, pidätyskyvyn ongelmiin, virtsaamis- ja ulostamiskipuihin sekä seksielämän ongelmiin. Vauriot voivat olla sisäisiä tai ulkoisia ja niiden aiheuttamat haavat voivat tulehtua aiheuttaen lisäkomplikaatioita. Lisäksi pitkittynyt tai ongelmallinen alatiesynnytys johtaa usein sektioon, mikä voi aiheuttaa äidille traumoja. Noin 20–30 % ensisynnytyksistä päätyy keisarileikkaukseen. Alatiesynnytyksen harvinaisempia komplikaatioita ovat muun muassa suolen repeytyminen ja muut vakavat alapään komplikaatiot, lantion tai häpyluiden repeäminen, napanuoran esiinluiskahdus, lapsivesiembolia ja raskauskouristus.


title: Synnytys

text: Keisarileikkaus on alatiesynnytystä riskialttiimpaa sikiölle sekä äidille, eikä sitä yleensä lähdetä tekemään turhista syistä riskien takia. Joissain tapauksissa sektio voi kuitenkin pelastaa vauvan hengen, jos alatiesynnytys ei etene normaalisti. Pitkittynyt alatiesynnytys altistaa sikiön muun muassa hapenpuutteelle ja siten aivovaurioriskille. Synnytyksen aikainen hapenpuute, hermostovauriot ja muut synnytykseen liittyvät tekijät ovat syitä 12 %:n kehitysvammoista. Lisäksi synnytys voi aiheuttaa olkahermopunoksen vaurion (3 %:lla synnytyksistä) tai olkapäiden kiinnijuuttumisen (0,5–1,5 % synnytyksistä). Aivoihin kohdistuvan paineen johdosta n. 20–25 % vastasyntyneistä kärsii jonkinasteisesta aivojen sisäisestä verenpurkaumasta, joka vakavimmillaan voi aiheuttaa mm. kehitys- ja koordinaatiohäiriöitä. Pahimmillaan epäonnistunut alatiesynnytys voi johtaa lapsen kuolemaan. Aivovauriot sekä kuolemaan johtaneet alatiesynnytykset ovat kuitenkin hyvin harvinaisia Suomessa.


title: Synnytys

text: Raskausviikkojen 22 ja 37 välillä eli ennenaikaisesti syntynyt lapsi on keskonen.


title: Synnytys

text: Synnytysmasennus tarkoittaa äidin synnytyksen jälkeen kokemaa masennusta. Joskus puhutaan myös isien synnytysmasennuksesta.


title: Synnytys

text: Synnytyksen voi suorittaa monessa eri asennossa, joilla on erilaiset vaikutukset synnytyksen helppouteen ja synnytyskipuun. Pystyasennot kuten seisominen, istuminen ja kyykky saattavat olla helpompia kuin makuuasennot. Synnyttää voi myös konttausasennossa tai polvistuen etunojassa.


title: Synnytys

text: Varpajaiset ovat juhla, jonka tuore isä järjestää (miespuolisille) ystävilleen pian lapsen syntymän jälkeen.


title: Ydinaseriisunta

text: Ydinaseriisunta tarkoittaa aseistariisuntatoimia, jotka kohdistuvat ydinaseisiin. Ydinaseriisunnan tavoitteena voi olla joko ydinaseiden määrän vähentäminen, yleensä kahden- tai monenvälisellä sopimuksella varustelukilvan hillitsemiseksi, tai ydinaseiden kaikkinainen hävittäminen, yleensä maailmanlaajuisella yhteistyöllä koska muutoin yhden maan hankkimat ydinaseet aiheuttaisivat epätasapainon joka vaatisi muita hankkimaan vastaavan ydinpelotteen itselleen.


title: Ydinaseriisunta

text: Ydinaseriisunnan välttämättömyydestä maailmanlaajuisena tavoitteena ja suoranaisena ihmiskunnan kohtalonkysymyksenä vallitsee laaja kansainvälinen "periaatteellinen" yhteisymmärrys, joka ilmenee laajana sitoutumisena ydinaseriisunnan ja pysyvän rauhan edistämisen "periaatteisiin". Täysin universaalia kannatusta ydinaseriisunta ei kuitenkaan saa edes periaatteellisella tasolla, puhumattakaan siitä että sen "käytännöllinen" toteutus on usein, joskaan ei aina, osoittautunut ylivoimaiseksi tavoitteeksi.


title: Ydinaseriisunta

text: Ydinaseriisuntaa ja rauhan tavoittelua koskeva "periaatteellinen" yhteisymmärrys on selkeimmin lausuttu asiaa koskevissa, ratifioineita maita sitovissa kansainvälisissä sopimuksissa. Yleisimmällä tasolla rauha on sovittu kansakuntien yhteiseksi tavoitteeksi "Yhdistyneiden kansakuntien peruskirjassa", joka periaattessa sitoo Yhdistyneiden kansakuntien (YK) jäsenmaita, ja joka alkaa seuraavasti:


title: Ydinaseriisunta

text: Peruskirjan 2. artiklan 3. kohta määrää, että


title: Ydinaseriisunta

text: Lähes kaikki maailman maat ovat siis sitoutuneet rauhantavoitteeseen liittyessään YK:n jäseniksi. Kun peruskirja laadittiin 1940-luvun puolivälissä ei ydinaseiden olemassaolo tai ainakaan niiden merkitys ollut vielä yleisesti tiedossa. Näin ollen peruskirja ei vielä erikseen mainitse ydinaseita. Hyvin pian kylmän sodan alettua kävi kuitenkin selväksi, että ydinaseet muodostavat erittäin merkittävän uhan maailman turvallisuudelle, ellei peräti sivilisaation olemassaololle. Ymmärrettiin, että ydinasevarastojen tuhovoima kasvaisi pian niin suureksi, että ydinsota puhjetessaan voisi lähes täydellisesti hävittää ihmiskunnan ja sen saavutukset. Kun tämä käsitettiin, alettiin toimenpiteitä vaaran purkamiseksi suunnitella. Yhdistyneiden kansakuntien yleiskokous päätöslauselmassaan 715 vuodelta 1953 antoi YK:n Aseistariisuntakomission tehtäväksi selvittää ydinaseriisunnan aloittamisen mahdollisuutta. Saman vuoden joulukuussa Yhdysvaltain presidentti Dwight Eisenhower piti YK:n yleiskokoukselle puheen, joka johti YK:n ydinaseriisuunnasta vastaavan järjestön, Kansainvälisen atomienergiajärjestön perustamiseen.


title: Ydinaseriisunta

text: Puheessaan YK:n yleiskokoukselle 1953 presidentti Eisenhower lausui seuraavaa:


title: Ydinaseriisunta

text: Eisenhowerin sanojen koruttomuus ja toivottomuus ilmaisee hyvin ajan synkkää ilmapiiriä. Eisenhower kuitenkin päätti puheensa toiveikkaasti:


title: Ydinaseriisunta

text: Koska puheessa vaadittiin ydintekniikan käyttöä rauhan pikemminkin kuin sodan palveluksessa, käytetään puheesta nykyään yleensä ”Atomit rauhan puolesta” () -puheen nimeä. Puhetta pidetään yleisesti YK:n konkreettisen ydinaseiden vastaisen ja rauhanomaista ydintekniikkaa edistävän toiminnan käynnistäneenä puheena, sillä puheensa lopuksi Eisenhower antoi YK:n yleiskokoukselle seuraavan ehdotuksen:


title: Ydinaseriisunta

text: Eisenhowerin asettamien suuntaviivojen mukaisesti Yhdistyneiden kansakuntien alaisuuteen perustettiin Kansainvälinen atomienergiajärjestö (IAEA) vuonna 1957. Järjestön nimi ja luonne tulivat suureksi osaksi Yhdysvaltain presidentti Eisenhowerin muutamaa vuotta aiemmin pitämän ”Atomit rauhan puolesta” -puheen mukaisiksi. Järjestön tehtäväksi asetettiin toisaalta ydintekniikan sotilaallisen käytön estäminen ja vähentäminen, sikäli kuin se järjestölle vain suinkin on mahdollista, ja toisaalta ydintekniikan rauhanomaisen käytön edistäminen. Näitä tehtäviään IAEA toteuttaa edelleen. Olemassaolonsa aikana se on merkittävästi edistänyt ydinenergian käyttöä ja muun muassa säteilyn käyttöä maanviljelyssä ja lääketieteessä (lisää säteilyn käyttötarkoituksista artikkelissa ionisoiva säteily). Toisaalta IAEA ylläpitää maailmanlaajuista fissiilien aineiden seurantaa ja läpitunkevaa tarkastusohjelmaa, joita ilman ydinmateriaalien käytön nykyisenkaltainen rajoittaminen ja täsmällinen seuranta olisi hyvin vaikeaa ellei peräti mahdotonta. IAEA myös valvoo kansainvälisten sopimusten noudattamista ja toimii aseistariisunta-asioissa neuvonantajana YK:n yleiskokoukselle, turvallisuusneuvostolle ja muille elimille.


title: Ydinaseriisunta

text: IAEA:n työ ydinaseriisunnan ja ydinvoiman rauhanomaisen käytön edistämiseksi palkittiin vuonna 2005 Nobelin rauhanpalkinnolla, joka jaettiin järjestön ja sen pääsihteerin Mohamed ElBaradein kesken. Perusteeksi Nobel-komitea mainitsi palkittujen ”ponnistelut ydintekniikan sotilaallisen käytön ehkäisemiseksi sekä ydinvoiman rauhanomaisen käytön parhaan mahdollisen turvallisuuden varmistamiseksi”. Lisäksi Nobel-komitea korosti ”menneinä vuosikymmeninä keskittäneensä tarmonsa vähentääkseen ydinaseiden merkitystä kansainvälisessä politiikassa, tähdäten niiden kieltämiseen. Se, ettei maailma ole tässä suhteessa kokenut juurikaan edistystä viime aikoina, tekee ydinaseiden vastustamisen entistäkin tärkeämmäksi.”


title: Ydinaseriisunta

text: IAEA:n perustaminen antoi toivoa kehityskulusta, joka johtaisi ydintekniikan hyödyntämiseen rauhan eikä sodan tehtävissä. Silti kylmä sota oli edelleen kylmimmillään, ja ydinsodan uhka oli kaukana teoreettisesta mahdollisuudesta. Yhdistyneiden kansakuntien jäsenet etsivät mahdollista pakotietä umpikujalta vaikuttavasta tilanteesta.


title: Ydinaseriisunta

text: Vuonna 1961 Irlanti esitti YK:n yleiskokoukselle, että kansainvälisellä sopimuksella tehtäisiin laittomaksi ydinaseiden hankkiminen. Rohkealta vaikuttava ehdotus hyväksyttiin YK:n yleiskokouksen päätöslauselmaksi. 1965 Genevessä aseistariisuntakonferenssi aloitti neuvottelut sellaisen sopimuksen luonnostelemiseksi. Koska sopimus kieltäisi "ydinaseiden hankkimisen", muttei olemassa olevien "ydinasearsenaalien säilyttämistä", eli se sulkisi väylän ydinaseiden leviämiseltä, sopimusta alettiin kutsua "ydinsulkusopimukseksi".


title: Ydinaseriisunta

text: Vuonna 1968 neuvottelut saatettiin päätökseen ja 1. kesäkuuta samana vuonna ydinsulkusopimus avattiin allekirjoituksille. Irlanti sai sopimusta esittäneenä maana kunnian allekirjoittaa sen ensimmäisenä ja myös Yhdysvallat ja Neuvostoliitto allekirjoittivat sopimuksen ensimmäisten joukossa. 40 muun maan, Suomi mukaan lukien (sopimusteksti Suomen lakikokoelmassa: ), allekirjoitettua sen, sopimus astui voimaan 5. maaliskuuta 1970. Sittemmin lähes kaikki maailman maat ovat liittyneet ydinsulkusopimukseen ja tätä nykyä allekirjoittajia on 189. Sopimuksen noudattamista valvoo IAEA pitämällä kirjaa fissiileistä materiaaleista ja tekemällä tarkastuksia ydinlaitoksiin allekirjoittajamaissa.


title: Ydinaseriisunta

text: Uusien ydinaseiden hankkimisen estäminen on toki vasta puolittainen saavutus, mutta sopimuksessa painotetaankin, että se on laadittu ”uskoen, että ydinaseistuksen leviäminen vakavasti lisäisi ydinasesodan vaaraa”. Sopimuksen ja sen valvonnan pääasiallisena tavoitteena on siis estää ydinaseiden leviäminen ja sen sijaan taata ydintekniikan rauhanomaisen käytön edistyminen. Siten sopimuksen mukaan ”kaikki sopimuksen osapuolet ovat oikeutettuja osallistumaan tieteellisten tietojen mahdollisimman täydelliseen vaihtoon sekä yksin tai yhteistoiminnassa muiden valtioiden kanssa atomienergian rauhanomaisen käytön edelleenkehittämiseen”.


title: Ydinaseriisunta

text: Edelleen sopimuksen allekirjoittajat sitoutuvat lainvoimaisesti ydinaseriisuntaan, sillä sopimuksen solmineet valtiot ilmoittavat siinä ”tarkoituksenaan olevan päästä niin pian kuin mahdollista ydinasekilpailun lopettamiseen ja ryhtyä tehokkaisiin toimenpiteisiin ydinaseriisunnan saavuttamiseksi”.


title: Ydinaseriisunta

text: Yksikään ydinsulkusopimuksessa mukana olevista maista ei ole tähän päivään mennessä hankkinut ydinasetta. Sopimuksen nojalla IAEA pystyy ulottamaan tarkastuksensa ja kaukovalvontalaitteilla tapahtuvan valvonnan kaikkiin allekirjoittajamaihin, joten asia voidaan myös varmentaa.


title: Ydinaseriisunta

text: Ydinsulkusopimusta ei kuitenkaan ole täysin poikkeuksetta noudatettu, sillä Irakin väitettiin havittelevan ydinasetta sopimuksen vastaisesti, ja IAEA:n tarkastukset eivät voineet Irakin toimien takia varmistaa väitteitä ennen Persianlahden sotaa. Sodan jälkeiset tarkistukset osoittivat, että Irakilla oli sotilaallinen ydinohjelma, joka purettiin IAEA:n valvonnassa 1990-luvulla. Ennen Irakin sotaa Yhdysvallat ja Iso-Britannia väittivät Irakin käynnistäneen ohjelman uudelleen, mutta tästä ei ole sodan jälkeen esitetty mitään todisteita. Nykyään Yhdysvaltain hallitus ei aja aktiivisesti väitettä, jonka mukaan Irakilla olisi ennen vuoden 2003 sotaa ollut ydinohjelma.


title: Ydinaseriisunta

text: Ydinsulkusopimus kattaa lähes kaikki maailman maat, poikkeuksia on vain kolme: Israel, Pakistan ja Intia. Ydinsulkusopimuksen ulkopuolisista maista Israel on tiettävästi hankkinut ydinaseen, mutta ei virallisesti kiellä eikä myönnä aseen olemassaoloa. Ydinenergiaa Israel sitä vastoin ei käytä. Intia ja Pakistan hankkivat ydinaseen 1990-luvun lopulla. Niiden ydinaseiden olemassaolo on varmennettu, sillä maat ovat tehneet ydinkokeita. Etelä-Afrikka oli vuoteen 1991 saakka ydinsulkusopimuksen ulkopuolella ja hankki oman ydinaseen 1980-luvulla. Se kuitenkin luopui aseestaan todistettavasti ennen apartheid-hallinnon päättymistä vuosina 1990–1991. Nykyään Etelä-Afrikka on ydinsulkusopimuksen jäsen ja työskentelee aktiivisesti ydinaseriisunnan puolesta.


title: Ydinaseriisunta

text: Ydinsulkusopimuksen 10.1 artiklan mukaan kaikilla sopimusmailla on oikeus erota sopimuksesta kolmen kuukauden irtisanomisajalla, mikäli maan kansallinen turvallisuus vaatii sitä välttämättä. Ilmoitus irtisanoutumisesta on toimitettava YK:n turvallisuusneuvostolle sekä kaikille muille sopimusmaille. Tähän mennessä ainoa oikeuttaan käyttänyt maa on Pohjois-Korea, joka on irrottautunut ydinsulkusopimuksesta ja väittää hankkineensa ydinaseita. Ydinaseiden hankintaa ei ole kuitenkaan varmistettu, sillä Pohjois-Korean tekemäksi väitetty ydinkoe oli niin heikko, että räjähdys olisi voitu saada aikaan myös tavanomaisin asein.